title: Ilmailumuseoyhdistys

text: Ilmailumuseoyhdistys hoiti Suomen Ilmailumuseon operatiivista toimintaa vuoteen 1996 saakka. Yhdistys laajensi Ilmailumuseota rakentamalla aluksi varastotiloja vuosina 1982–1983 ja niin sanotun välihallin erikoisnäyttelyjä varten vuosina 1984–1985. Lisäksi yhdistys rakensi toisen näyttelyhallin vuosina 1986–1989 ja laajensi välihallia vuosina 1994–1995. Suomen Ilmailumuseosäätiö on myöhemmin laajentanut museon kahvila-, toimisto- ja auditorio-osia.


title: Ilmailumuseoyhdistys

text: Ilmailumuseoyhdistyksen hallitus päätti 20.3.1996 siirtää Suomen Ilmailumuseoon liittyvän omaisuuden perustettavalle Suomen Ilmailumuseosäätiölle, joka perustettiinkin kaksi päivää myöhemmin. Suomen Ilmailumuseosäätiöön tulivat mukaan Ilmailumuseoyhdistyksen lisäksi Vantaan kaupunki, Ilmailulaitos, Finnair Oy, Valmet Lentokoneteollisuus Oy ja Suomen Ilmailuliitto. Ilmailumuseoyhdistyksen osuus säätiön peruspääomasta oli 99,3 %. Ilmailumuseoyhdistys säilytti määräysvallan Suomen Ilmailumuseosäätiöön ja sitä kautta Suomen Ilmailumuseoon, koska Ilmailumuseoyhdistys valitsee säätiön hallituksesta enemmistön.


title: Ilmailumuseoyhdistys

text: Vuodesta 1996 alkaen Ilmailumuseoyhdistys keskittyi jäsentoimintaan, joka on käsittänyt mm. lentokoneiden entisöintiä, vierailuja ulkomaisiin ilmailumuseoihin ja -näytöksiin, asiantuntijaluentoja ja -vierailuja ja kirjojen kustannustoimintaa. Vuonna 1976 perustettu yhdistyksen tiedotuslehti muuttui vuonna 1991 Feeniks-nimiseksi ilmailuhistorialliseksi aikakauslehdeksi. Vuonna 2010 yhdistyksen sääntöjä muutettiin niin, että sen tehtäväksi tuli tukea kaikkia suomalaisia ilmailumuseoita.


title: Ilmailumuseoyhdistys

text: Ilmailumuseoyhdistys järjestää ilmailuhistoriallisia asiantuntijaluentoja käsittäviä jäseniltoja kuukausittain sekä muutamia jäsenmatkoja vuosittain kotimaisiin ja ulkomaisiin ilmailumuseoihin ja -näytöksiin. Se on järjestänyt erilaisia tapahtumia ja niiden yhteydessä tukenut ulkomaisten lentäjäveteraanien vierailuja Suomeen. Yhdistyksellä on vapaaehtoisista lentokoneiden konservoijista ja entisöijistä koostuva Tiistaikerho, joka nimensä mukaisesti kokoontuu tiistaisin entisöimään lentokoneita. Ilmailuhistoriallinen aikakauslehti Feeniks on yhdistyksen tärkeä tiedotuskanava verkkosivujen ja jäsenkirjeiden lisäksi.


title: Ilmailumuseoyhdistys

text: Ilmailumuseoyhdistyksen Tiistaikerho on entisöinyt kaksi Ilmailumuseoyhdistyksen omistamaa museolentokonetta. Focke-Wulf Fw 44 J Stieglitz (SZ-18) on tällä hetkellä nähtävillä Veljekset Keskisen kyläkaupassa Alavuden Tuurissa ja urheilukone Viri Seppälänkankaan K-Citymarketissa Jyväskylässä.Ilmailumuseoyhdistyksen Tiistaikerho ja sitä edeltänyt Lauantaikerho ovat entisöineet vuodesta 1970 lähtien seuraavat lentokoneet:


title: Ilmailumuseoyhdistys

text: Tällä hetkellä entisöitävinä ovat:


title: Scott Darling

text: Scott Darling (s. 22. joulukuuta 1988 Lemont, Illinois, USA) on yhdysvaltalainen jääkiekkomaalivahti, joka pelaa NHL-seura Carolina Hurricanesissa. Hän on Phoenix Coyotesin kuudennen kierroksen varaus .


title: Scott Darling

text: Ennen ammattilaisuraansa Darling pelasi Mainen yliopistossa, jossa oli kahden kauden ajan. Ensimmäisen kautensa ammattilaisena Darling pelasi 2013–2014 Milwaukee Admiralsissa, jossa voitti 13 peliä 26 pelaamastaan.


title: Scott Darling

text: 1. heinäkuuta 2014 Chicago Blackhawks ilmoitti Darlingin liittymisestä joukkueeseen vuoden mittaisella sopimuksella. Hän teki NHL-debyyttinsä 26. lokakuuta 2014, kun torjui Ottawa Senatorsia vastaan 32 laukausta Blackhawksin voittaessa ottelun 2–1. Darlingista tuli ensimmäinen Southern Professional Hockey Leaguessa pelannut pelaaja, joka oli mukana NHL-ottelussa.


title: Scott Darling

text: 1. marraskuuta 2014 Darling palautettiin takaisin farmijoukkue Rockford IceHogsiin Corey Crawfordin toivuttua ylävartalovammasta. Hänet nostettiin takaisin NHL-kokoonpanoon kaksi viikkoa myöhemmin 15. marraskuuta. Helmikuussa 2015 Darling solmi Blakchawksin kanssa kahden vuoden mittaisen jatkosopimuksen.


title: Josh Jooris

text: Joshua ”Josh” Jooris (s. 14. heinäkuuta 1990) on kanadalainen jääkiekkohyökkääjä, joka pelaa NHL-joukkue Toronto Maple Leafsissa. Hän on varaamaton pelaaja, joka siirtyi Calgary Flamesin organisaatioon pelattuaan kolme kautta yliopistokiekkoa.


title: Josh Jooris

text: Varaamattomana pelaajana Jooris yritti kolmesti saada NHL-sopimusta joukkueiden harjoitusleireillä. Ensimmäisen kerran Boston Bruinsin leirillä 2011, toisen Vancouver Canucksin leirillä 2012 ja viimesen kerran 2013, kun onnistui saamaan sopimuksen Calgary Flamesiin. Kauden 2013–2014 hän pelasi farmijoukkue Abbotsford Heatissa, jossa teki 73 pelaamassaan ottelussa 11 maalia ja sai 16 syöttöpistettä.


title: Josh Jooris

text: Toisella ammattilaiskaudellaan Jooris onnistui vakuuttamaan Flamesin valmennuksen harjoituskaudella pelaamissaan kuudessa ottelussa, joissa teki kolme maalia. Hän oli kuitenkin viimeisten pelaajien joukossa, jotka tiputettiin farmiin ja hän siirtyi pelaamaan joukkueen uuteen farmiseuraan Adirondack Flamesiin. Alle kaksi viikkoa kauden alun jälkeen Jooris kutsuttiin 16. lokakuuta 2014 NHL:ään David Jonesin loukkaannuttua. Hän debytoi seuraavana yönä ja teki debyytissään myös uransa avausmaalin ohittaessaan Sergei Bobrovskin Flamesin hävitessä Columbus Blue Jacketsille 3–2.


title: Veteen piirretty viiva (veistos)

text: Veteen piirretty viiva on Timo Heinon veistos Helsingin Kalasatamassa, joka paljastettiin toukokuussa 2014.


title: Veteen piirretty viiva (veistos)

text: Kaksitoista metriä korkeassa teoksessa on musta kanootti maahan kaareilevan terästangon päässä. Lähtökohtana on teoksen ympäristö, sen merellinen sijainti ja asuinyhteisö. Teos sijaitsee ympäröivien kerrostalojen, kiilamaisen piha-alueen ja katutilan kokonaisuudessa.


title: Veteen piirretty viiva (veistos)

text: Kanootin muoto viittaa jo esihistoriallisena aikana käytettyyn merelliseen kulkuneuvoon. Tuhansia vuosia jatkuneen kehityksen myötä sen virtaviivaistunut ja hi-tech –materiaaleista koostuva muoto päivittyy vauhdin ja lentämisen aikakauteen. Teoksen valoa heijastava, soljuileva terästanko symboloi kanootin jälkeensä jättämää, veden muodostamaa vanaa, veteen piirrettyä viivaa.


title: Veteen piirretty viiva (veistos)

text: "Veteen piirretty viiva" on Helsingin kaupunginkanslian tilaama veistos, joka on ensimmäinen Kalasataman ympäristötaideprojektin hankinta. Sen taideasiantuntijana on toiminut Helsingin taidemuseo. Kalastaman asukkaiden viihtyvyyden parantamiseksi ja alueen imagon luomiseksi sinne tehdään rakentamisaikaista ja pysyvää taidetta. Ympäristön viihtyisyyttä lisätään pysyvällä ja väliaikaisella ympäristötaiteella, sekä monimuotoisella väliaikaiskäytöllä. Ympäristötaidetyötä ohjaa Helsingin kaupungin talous- ja suunnittelukeskus.


title: Michael Žantovský

text: Michael Žantovský (s. 3. tammikuuta 1949) on tšekkiläinen diplomaatti, kirjailija, kääntäjä ja psykologi.


title: Michael Žantovský

text: Hän opiskeli psykologiaa Kaarlen yliopistossa Prahassa sekä McGill-yliopistossa Montrealissa valmistuen vuonna 1973. Vuodesta 1980 lähtien hän toimi kirjailijana ja kääntäjänä, kääntäen yli viisikymmentä teosta tšekiksi. Vuonna 1988 Žantovský siirtyi Reutersin kirjeenvaihtajaksi Prahaan. Vuonna 1989 hän oli perustamassa kommunismin aikana kiellettynä ollutta PEN-järjestöä, sekä Kansalaisfoorumia, jonka tarkoitus oli kaataa kommunistihallinto samettivallankumouksen jälkeen. Vuosina 1990-1992 hän toimi presidentti Václav Havelin lehdistöpäällikkönä. Žantovský valittiin useaan kertaan kansanedustajaksi, ja hän on ollut suurlähettiläänä Yhdysvalloissa (1992-1997), Israelissa (2003-2009) sekä Iso-Britanniassa (2009-).


title: José Luis Viejo

text: José Luis Viejo Gómez (21. tammikuuta 1949 Azuqueca de Henares – 16. marraskuuta 2014 Azuqueca de Henares) oli espanjalainen maantiepyöräilijä. Viejo voitti vuoden 1976 Ranskan ympäriajon 11. etapin 22 minuutin ja 50 sekunnin erolla toiseksi tulleeseen Gerben Karstensiin. Aikaero on suurin Ranskan ympäriajolla toisen maailmansodan jälkeen. Viejo kuoli 16. marraskuuta 2014 kotonaan Madridin koillispuolella Azuqueca de Henaresissa sairastettuaan maksasairautta.


title: Ngamijärvi

text:
Ngamijärvi on kausittain täyttyvä järvi Botswanassa. Vetensä se saa Okavangon suiston kautta. Järvellä ei ole laskujokea, ja siihen laskee Okavangon suistosta tuleva Kunyerejoki.
Okavangon läntinen sivujoki Thaoge virtasi vielä 1800-luvulla Ngamijärveen asti. Järvi olikin 1800-luvulla huomattavasti suurempi kuin nykyään. Kun tutkimusmatkailija David Livingstone löysi sen vuonna 1849, sen rantaviivan on arvioitu olleen noin 275 kilometriä. Thaogen virtauksen tukkiuduttua se muuttui enemmän kausittaiseksi järveksi. Se kuitenkin täyttyi lähes joka vuosi, mutta Okavangon valuma-alueen virtauksen muutoksen takia vuoden 1990-luvulla se oli kuivana lähes vuosittain. Järvi on täyttynyt toistuvati kuitenkin 2000-luvulla, esimerkiksi vuosina 2004–2007.


title: Ngamijärvi

text: Ngamijärven ympäristön luonto riippuu paljon tulvista ja niiden tiheydestä. Vuoden 2004 tulvan aikana se oli lähinnä suuri suolapannu, mutta vuonna 2006 se oli saanut jälleen pysyvän kosteikon piirteitä. Sinne olivat levinneet muun muassa juolahirssi, "Pycreus nitidus", vitalaji "Potamogeton thunbergi", muutamia lummelajeja ja erityisesti avoimessa vedessä kasvava rusolehtilaji "Ludwigia stolonifera", jota valkoposkitiirat käyttivät pesimiseen. Seuraavan vuoden tulvan aikana järveen levisi muun muassa osmankäämilajeja ja monet aiemmat lajit jatkoivat leviämistään.


title: Ngamijärvi

text: Ngamijärvi on yksi Botswanan kahdestatoista kansainvälisesti tärkeästä lintualueesta, jonka kriteerit se täyttää kuivanakin. Kuivanakautena Ngamijärven alueella elää muun muassa maailmanlaajuisesti silmälläpidettävä aropääskykahlaaja ja rajoitetusti levittäytyneet tai vain tiettyyn biomiin sopeutuneet kalaharinruostepyrstö, punasilmätimali ja helmihietakyyhky. Tulvivan järven linnusto on puolestaan huomattavan monipuolinen; järvellä on erityisen runsaasti vesilintuja. Vuonna 1979 järvellä laskettiin olevan 27 000 punanokkasorsaa ja 7 000 pikkutavia ja vuonna 1989 noin 10 000 aropääskykahlaajaa ja pääskykahlaajaa, yli tuhat valkoposkitiiraa sekä useita muita lajeja.


title: Marius Kohl

text: Marius Kohl (s. 1952) on entinen Luxemburgin rahoitusalan viranomainen. Hän työskenteli siellä 37 vuotta ja toimi johtajan tehtävissä 22 vuotta, kunnes hän jäi eläkkeelle vuonna 2013. Hänen vero-osastonsa Sociétés 6. käsitteli tuhansien ulkomaisten yritysten asioita. Nämä yritykset halusivat sijoittaa pääomaa Luxemburgiin välttääkseen veroja. Julkisuuteen Alankomaissa vuonna 2014 vuotaneiden asiakirjojen perusteella (ns. Luxemburg-vuotojen eli LuxLeaksin perusteella) selvisi, että Markus Kohl oli keskeinen hahmo näissä veronkierroksi väitetyissä operaatioissa.


title: Marius Kohl

text: Luxemburgin taloudellinen eliitti pitää Kohlia kansallisena sankarinaan, koska hänellä oli merkittävä panos Luxemburgin verotulojen lisääntymisessä. Luxemburgia pidetään myös yhtenä Euroopan veroparatiiseista.


title: Oleg Kvaša

text: Oleg Vladimirovitš Kvaša (; s. 26. heinäkuuta 1978 Moskova, Venäjän SFNT, Neuvostoliitto) on venäläinen jääkiekkoilija ja olympiamitalisti, joka pelaa KHL-joukkue Barys Astanassa. Hän on pelipaikaltaan vasen laitahyökkääjä. Kvaša aloitti pääsarjauransa Venäjällä TsSKA Moskovassa, mutta hän siirtyi Pohjois-Amerikkaan jo 19-vuotiaana. Hän pelasi NHL:ssä Florida Panthersissa ja New York Islandersissa yhteensä 493 runkosarjaottelua tehopistein 81+136=217. Hänen odotettiin nousevan NHL:n tähtipelaajien joukkoon, mutta parhaimmillaan Kvaša teki runkosarjassa yhden kauden aikana 51 tehopistettä. NHL:stä hän palasi Venäjälle, jossa on pelannut yhteensä kymmenessä seurassa. Venäjää Kvaša on edustanut kerran olympialaisissa ja kerran maailmancupissa.


title: Oleg Kvaša

text: Kvaša on TsSKA Moskovan kasvatti. Hän pelasi ensimmäiset miesten pelinsä seuran kakkosjoukkueessa 16-vuotiaana Venäjän toiseksi korkeimmalla sarjatasolla Vysšaja Ligassa. Seuraavalla kaudella 1995–1996 hän debytoi maan pääsarjassa Kansainvälisessä liigassa, jossa tulokaskausi toi 38 runkosarja- ja kahdessa playoff-ottelussa tehot 2+3=5. Florida Panthers varasi Kvašan kolmannella kierroksella 65. pelaajana . Kauden 1996–1997 hän edusti TsSKA:ta Vysšaja Ligassa.


title: Oleg Kvaša

text: Kaudeksi 1997–1998 Kvaša siirtyi Florida Panthersin organisaatioon. Hän pelasi koko kauden farmijoukkue Beast of New Havenissa. Kaudella 1998–1999 Kvaša otti paikkansa Panthersin NHL-kokoonpanosta eikä palannut enää farmiin. Hänen tulokaskautensa NHL:ssä toi 68 runkosarjaottelussa tehot 12+13=25. Kaudella 1999–2000 Kvašalta odotettiin tasonnostoa, mutta jäi jälleen 25 tehopisteeseen. Heinäkuussa 2000 Panthers kauppasi Kvašan ja Mark Parrishin New York Islandersiin vaihdossa Roberto Luongoon ja Olli Jokiseen. Hänen ensimmäinen kautensa 2000–2001 joukkueessa toi 62 runkosarjaottelussa vain 20 tehopistettä.


title: Oleg Kvaša

text: Kaudella 2001–2002 Kvaša paransi hieman otteitaan ja teki runkosarjassa tehot 13+25=38. Hän esitti myös kohtalaisen hyviä otteita puolustussuuntaan. Kaudella 2002–2003 tehopisteitä syntyi vain 26, mutta kausi 2003–2004 jäi Kvašan parhaaksi NHL-kaudeksi. Hän esitti tasaisia otteita ja teki liigan yhden kauden piste-ennätyksensä tehoilla 15+36=51, joilla Kvaša voitti Islandersin sisäisen syöttöpörssin ja jakoi sisäisen pistepörssin voiton Trent Hunterin kanssa.


title: Oleg Kvaša

text: Heinäkuussa 2004 Islanders korotti Kvašan palkkaa 1,55 miljoonaan dollariin. Hän teki saman vuoden elokuussa vuoden mittaisen jatkosopimuksen joukkueen kanssa. Kvaša pelasi kauden 2004–2005 kotimaassaan vuoksi. Hän siirtyi ensin syyskuussa 2004 Superliiga-joukkue Severstal Tšerepovetsiin ja joulukuussa Kvaša vaihtoi kasvattajaseuraansa TsSKA Moskovaan. Elokuussa 2005 hän teki taas vuoden mittaisen jatkosopimuksen Islandersin kanssa. Kaudella 2005–2006 Kvašan esitykset putosi taas aiemmalle tasolle, ja hän ajautui epäsuosioon sekä joukkueen valmentajien että fanien keskuudessa. Siirtotakarajalla, maaliskuussa 2006 Kvaša kaupattiin lopulta odotetusti muualle, kun Islanders kauppasi hänet Phoenix Coyotesiin vaihdossa kolmannen kierroksen varausvuoroon .


title: Oleg Kvaša

text: Kaudeksi 2006–2007 Kvaša palasi kotimaahansa Superliigaan ja siirtyi Vitjaz Tšehovin paitaan. Seuraavalla kaudella hän oli joukkueen paras maalintekijä ja toiseksi paras pistemies Aleksandr Koroljukin jälkeen. Kaudella 2008–2009 Kvaša jatkoi uraansa Superliigan tilalle perustetussa KHL:ssä Traktor Tšeljabinskin riveissä. Hän oli tehoilla 17+18=35 joukkueen paras maalintekijä ja oli sisäisen pistepörssin toinen. Kaudella 2009–2010 Kvaša jatkoi KHL-uraansa Atlantin joukkueessa. Kauden 2010–2011 hän pelasi Metallurg Magnitogorskissa ja kauden 2011–2012 Neftehimik Nižnekamskissa. Kaudeksi 2012–2013 Kvaša palasi taas kasvattajaseuraansa TsSKA Moskovaan.


title: Oleg Kvaša

text: Kvaša siirtyi kaudeksi 2013–2014 vuoden mittaisella sopimuksella Avangard Omskiin. Hän nousi joukkueen varakapteeniksi, mutta teki kuitenkin 20 pelaamassaan ottelussa vain neljä tehopistettä. Omsk asetti Kvašan ensin siirtolistalle ja lähetti sitten VHL-joukkue Jermak Angarskiin lokakuun 2013 lopulla. Hän pelasi siellä neljä ottelua, kunnes Omsk purki Kvašan sopimuksen marraskuussa. Joulukuussa hän siirtyi jo uransa seitsemänteen KHL- ja yhdeksänteen Venäjän pääsarjaseuraansa Spartak Moskovaan.


title: Oleg Kvaša

text: Lokakuussa 2014 Kvaša siirtyi Bulgarian pääsarjajoukkue HK TsSKA Sofiaan lähinnä vahvistaakseen seuraa Continental Cupin toisella kierroksella. Varsin eksoottisen jääkiekkomaan joukkue sai samalla kerralla muita tunnettuja venäläisvahvistuksia; Vladimir Antipovin, Dmitri Bykovin, Mihail Ljubušinin, Dmitri Vlasenkovin ja Aleksei Privalovin. Marraskuussa Kvaša palasi KHL:ään ja siirtyi loppukauden kattavalla sopimuksella kazakstanilaisjoukkue Barys Astanaan.


title: Oleg Kvaša

text: Kvaša pelasi myös 18-vuotiaiden EM-kilpailuissa vuonna 1996, jolloin Kvaša voitti Euroopan-mestaruuden. Hän pelasi myös alle 20-vuotiaiden MM-kilpailuissa vuosina 1997 ja 1998. Vuoden 1997 turnaus päättyi pronssiin ja vuoden 1998 turnaus hopeaan. Jälkimmäisessä turnauksessa Kvaša jakoi myös neljällä osumallaan Venäjän sisäisen maalipörssin voiton Aleksei Krovopuškovin ja Dmitri Vlasenkovin kanssa. Hänet valittiin turnauksen toiseen tähdistökentälliseen.


title: Oleg Kvaša

text: Kvaša edusti Venäjää Salt Lake Cityn olympiakisoissa 2002, jolloin hän voitti pronssia. Kvaša pelasi myös maailmancupissa vuonna 2004.


title: Oleg Kvaša

text: Kvaša on pelipaikaltaan vasen laitahyökkääjä, mutta osaa pelata myös keskellä. Hän laukoo oikealta. Isokokokoinen Kvaša tunnettiin NHL-vuosinaan varsin lahjakkaana pelaajana, mutta kuitenkin hieman laiskana ja epätasaisena suorittajana. Hänen odotettiin nousevan liigan tähtipelaajien joukkoon, mutta parhaimmillaan Kvaša teki runkosarjassa yhden kauden aikana 51 tehopistettä.


title: Vilho Viksten

text: Vilho (Ville) Ensio Viksten (3. heinäkuuta 1930 Tammela – 7. lokakuuta 2014 Helsinki) oli suomalainen kirjallisuuden tutkija, opettaja ja kustannusjohtaja.


title: Vilho Viksten

text: Vikstenin vanhemmat olivat puutarhuri Vilho Veikko Viksten ja Eliisa Elviira Ört. Hän pääsi ylioppilaaksi 1952 ja valmistui filosofian kandidaatiksi 1960.


title: Vilho Viksten

text: Viksten toimi opettajana Euran yhteiskoulussa 1957–1958, Hirvensalmen yhteiskoulussa 1958, Inkeroisten yhteiskoulussa 1959–1960 sekä Jyväskylän teknillisessä koulussa ja opistossa 1961–1966. Hän oli Jyväskylän yliopiston yleisen kirjallisuuden assistenttina 1961–1964, Kustannus Oy Gummeruksen kirjallisena johtajana 1966–1968 ja Werner Söderström Oy:n kaunokirjallisen osaston johtajana 1968–1991.


title: Pääpuolustusasema

text: Pääpuolustusasema on sodankäynnissä puolustavien joukkojen pääasiallinen asemapaikoista muodostuva puolustuslinja linjapuolustuksessa.


title: Miten menestyä vaivatta liike-elämässä

text: Miten menestyä vaivatta liike-elämässä ("How to Succeed in Business Without Really Trying") on yhdysvaltalainen musikaalinäytelmä, jonka on säveltänyt Frank Loesser ja kirjoittaneet Abe Burrows, Jack Weinstock ja Willie Gilbert. Se sai innoituksensa Shepherd Meadin vuonna 1952 ilmestyneestä parodisesta opaskirjasta "How to Succeed in Business Without Really Trying". Musikaalin tarinassa nuori ja kunnianhimoinen J. Pierrepont Finch ylenee suuryrityksen organisaatiossa ikkunanpesijästä hallituksen puheenjohtajaksi opaskirjan avulla.


title: Miten menestyä vaivatta liike-elämässä

text: Musikaalin kantaesitys tapahtui 46th Street Theatressa New Yorkin Broadwaylla lokakuussa 1961, pääosissa Robert Morse ja Rudy Vallee. Musikaalista tuli hyvin suosittu ja ensimmäistä tuotantoa esitettiin 1 417 kertaa. Esitys voitti seitsemän Tony-palkintoa, New York Drama Critics’ Circlen palkinnon ja Pulitzer-draamapalkinnon.


title: Miten menestyä vaivatta liike-elämässä

text: Vuonna 1967 Morse ja Vallee esittivät pääosia myös musikaalista tehdyssä elokuvassa "Miten menestyä liike-elämässä yrittämättä liikaa". Vuonna 2011 musikaali otettiin Broadwaylla uudestaan ohjelmistoon, pääosassa Harry Potter -elokuvista kuuluisuuteen noussut Daniel Radcliffe.


title: Miten menestyä vaivatta liike-elämässä

text: Suomessa musikaalia on esittänyt ainakin Helsingin Kaupunginteatteri vuonna 1971, pääosassa Vesa-Matti Loiri, ja uudelleen syksyllä 2014, pääosassa Antti Lang ja ohjaajana Markku Nenonen.


title: Miten menestyä vaivatta liike-elämässä

text:
Musikaalin alkuperäistuotantoon otettiin koreografiksi
tuntematon Hugh Lambert, jolle tehtävä kuitenkin osoittautui liian vaativaksi. Apuun tuli kuuluisa musikaalikoreografi Bob Fosse, joka kuitenkin hientotunteisesti halusi edistää Lambertin uraa nimeämällä tämän pääkoreografiksi, vaikka suunnittelikin valtaosan teoksen tansseista.


title: Bang Bang!

text: Bang Bang! on vuonna 2014 ensi-iltansa saanut intialainen hindinkielinen toimintaelokuva, jonka on ohjannut Siddharth Anand. Se perustuu yhdysvaltalaiseen elokuvaan "Knight & Day". Päärooleja näyttelevät Hrithik Roshan ja Katrina Kaif.


title: Bang Bang!

text: Box Office India julisti elokuvan ”semihitiksi”.


title: The Early Years

text: The Early Years tai Early Years voi tarkoittaa:


title: Edmonton Eskimos

text: Edmonton Eskimos on vuonna 1949 perustettu kanadalaisen jalkapallon ammattilaisjoukkue Edmontonista, Albertan provinssista. CFL-liigaan kuuluva joukkue pelaa kotiottelunsa 56 000 -paikkaisella Commonwealth Stadiumilla.


title: Edmonton Eskimos

text: Alkuperäiskansojen edustajat ovat toivoneet joukkueen vaihtavan nimeään, jota he pitävät halventavana.


title: Edmonton Eskimos

text: Eskimos on voittanut CFL:n mestaruuden Grey Cupin 14 kertaa, viimeksi vuosina 2005 ja 2015.


title: Krysten Ritter

text: Krysten Alyce Ritter (s. 16. joulukuuta 1981 Bloomsburg, Pennsylvania) on yhdysvaltalainen näyttelijä, muusikko, kirjailija ja entinen malli. Hänet tunnetaan parhaiten rooleistaan televisiosarjoissa "Breaking Bad", "Jessica Jones" ja "Asunto 23" sekä elokuvassa "Himoshoppaajan salaiset unelmat".


title: Krysten Ritter

text: Ritter kasvoi maatilalla Shickshinnyssä, Pennsylvaniassa. Teini-iässä hän alkoi tehdä mallintöitä ja 18-vuotiaana hän muutti New Yorkiin. Mallitoimistonsa kautta Ritter päätyi näyttelemään mainoksissa, ja 23-vuotiaana hän lopetti työnsä mallina ja suuntasi näyttelijäksi. Varhaisia rooleja hänellä oli esimerkiksi televisiosarjoissa "Whoopi" ja "Kova laki" sekä elokuvassa "Mona Lisa Smile". Ritterin ensimmäisiä isompia rooleja olivat esiintymiset "Veronica Marsissa" ja "Gilmoren tytöissä".


title: Krysten Ritter

text: Seuraavina vuosina Ritter esiintyi sivuosissa muun muassa romanttisissa komedioissa "Tapahtui Vegasissa" (2008), "27 Dresses – hääkuumetta" (2008), "Himoshoppaajan salaiset unelmat" (2009) ja "Aivan liian hotti" (2010).


title: Krysten Ritter

text: Vuosina 2009–2010 Ritter esiintyi "Breaking Bad" -televisiosarjan toisella kaudella, ja vuosina 2012–2013 hän näytteli toista pääosaa ABC:n televisiosarjassa "Asunto 23", jota tehtiin kaksi tuotantokautta.


title: Krysten Ritter

text: Joulukuussa 2014 Ritterin julkistettiin näyttelevän nimiroolia Netflixin supersankarisarjassa "Jessica Jones", joka on osa Marvel Cinematic Universea. Sarjan ensimmäinen tuotantokausi julkaistiin Netflixissä marraskuussa 2015.


title: Krysten Ritter

text: Ritter laulaa ja soittaa kitaraa perustamassaan yhtyeessä nimeltä Ex Vivian.


title: Krysten Ritter

text: Ritter julkaisi ensimmäisen romaaninsa "Bonfire" 7. marraskuuta 2017.


title: Kaledonistit

text: Kaledonistit on pääkaupunkiseudun yliopistojen ja Toronton yliopiston Hart Housen välinen harjoittelijavaihtojärjestö, joka on perustettu vuonna 1951. Vaihdon aloitti silloinen Teknillisen korkeakoulun ylioppilaskunta. Nykyään vaihtoon voivat hakea Aalto-yliopiston, Helsingin yliopiston ja Svenska handelshögskolanin opiskelijat. Kanadassa vaihto tunnetaan nimellä Hart House Finnish Exchange.


title: Kaledonistit

text: Vaihto toimii neljän vuoden sykleissä. Ensin Kanadaan suuntaa kahdeksan suomalaista opiskelijaa, jotka viettävät kesän torontolaisten opiskelijoiden vieraina. Työharjoittelu Kanadassa kestää noin kaksi kuukautta, minkä lisäksi tutustutaan kanadalaiseen elämänmenoon, kulttuuriin, urheiluun ja yritysmaailmaan. Kaksi vuotta myöhemmin suomalaiset isännöivät samankokoista kanadalaisryhmää Helsingin seudulla. Tästä jälleen kahden vuoden kuluttua valitaan uudet suomalaisopiskelijat, jotka lähtevät Kanadaan.


title: Kaledonistit

text: Toiminnan pohjalla pyörii yhdistys, Kaledonistit ry. Yhdistyksen hallituksen muodostaa kukin vaihtoryhmä neljän vuoden kautensa ajan. Yhdistyksen jäseniä ovat vaihdon alumnit. Yhdistyksen tärkein tehtävä on toimia apuna vaihdon taloudenpidossa.


title: Kaledonistit

text: Vaihdon perusta luotiin Polyteknikkojen kuoron vieraillessa Torontossa vuonna 1950. Kuoron jäsenet vierailivat Toronton yliopiston kulttuuri- ja virkistystoimintaa järjestävässä Hart House -yhdistyksessä. Kuorolaiset kertoivat Otaniemen kampuksen rakennushankkeesta ja innostivat paikallisia opiskelijoita osallistumaan tähän seuraavana kesänä. Vaihto-ohjelma sai alkunsa, kun kuorolaisten kutsuun vastattiin, ja seuraavana vuonna kahdeksan opiskelijaa saapui Suomeen Toronton yliopiston Hart Housen johtajan Nicholas Ignatieffin johdolla. Kahden viikon matkustelun ja juhlimisen jälkeen vieraat halusivat jo osallistua Teekkarikylän rakentamiseen. Kanadalaiset aloittivat työnteon ja olivat mukana luomassa perustusta kylän saunalle.


title: Kaledonistit

text: Vuonna 1954 kymmenen suomalaista opiskelijaa lähti Torontoon. Kaksi ensimmäistä viikkoa he tutustuivat paikallisiin tapoihin ja nähtävyyksiin matkustaen Kanadassa kanadalaisten isäntien johdolla. Tämän jälkeen he aloittivat työt eri paikoissa. Kesän lopussa suomalaiset kokoontuivat Hart Housen maatilalle Kaledoniaan, joka sijaitsee lähellä Torontoa. Lammen rannalle suomalaiset rakensivat saunan, jossa myöhempien vuosien vaihtoryhmät ovat monesti viettäneet juhannusta.


title: Kaledonistit

text: Vuonna 1955 uusi kanadalaisryhmä saapui Suomeen, ja vaihto alkoi saavuttaa muotoaan. Alussa vaihdossa oli mukana Teknillisen korkeakoulun ylioppilaskunta (TKY). Vuonna 1962 mukaan tulivat myös Helsingin yliopiston ylioppilaskunta (HYY), Helsingin kauppakorkeakoulun ylioppilaskunta (KY) ja Svenska handelshögskolans studentkår (SHS). Uusi yhdistys nimettiin Kaledonistit ry:ksi Kaledonian mukaan. Vaihtoon osallistujat olivat alussa vain miehiä, mutta vuonna 1967 suomalaiset korkeakoulut valitsivat ensimmäistä kertaa mukaan neljä naisopiskelijaa, mikä aiheutti hämmennystä kanadalaisille isännille, koska Hart House oli tuolloin avoin vain miespuolisille opiskelijoille. Vuonna 2010 TKY, KY ja Taideteollisen korkeakoulun ylioppilaskunta TOKYO yhdistyivät Aalto-yliopiston ylioppilaskunnaksi (AYY), minkä jälkeen vaihdon osapuolina ovat toimineet AYY, HYY ja SHS.


title: Kaledonistit

text: Vaihdon pituus ja ajoitus ovat vaihdelleet vuosikymmenten aikana. Vaihtoa järjestettiin 1970-luvulla myös talvisin, ja pidempiäkin harjoittelujaksoja on kokeiltu. Nykyinen neljän vuoden sykleissä tapahtuva, joka toisen vuoden kesäkuukausille ajoittuva vaihtojärjestely vakiintui vuonna 1985. Vaihtoon osallistuneiden isäntänä toimivat aina jo vaihdossa olleet. Tämä takaa sen, että jokainen vaihtoryhmä tutustuu vähintään kahteen ulkomaiseen vaihtoryhmään.


title: Robert Forster

text: Robert Forster (syntymänimeltään Robert Wallace Foster Jr.; s. 13. heinäkuuta 1941 Rochester, New York) on yhdysvaltalainen näyttelijä. Forster tunnetaan parhaiten roolistaan Quentin Tarantinon elokuvassa "Jackie Brown". Hän oli roolisuorituksestaan ehdokkaana parhaasta miessivuosasta vuoden 1998 Oscar-gaalassa. Sittemmin Forster on näytellyt muun muassa elokuvissa "The Descendants" sekä "Olympos on valloitettu".


title: Robert Forster

text: Forster on Triple Nine Societyn jäsen.


title: Robert Forster

text: Forster syntyi Rochesterissa New Yorkissa vuonna 1941 amerikanitalialaiselle äidille ja sukutaustaltaan irlantilais-englantilaiselle isälle. Hänen vanhempansa erosivat hänen ollessaan kahdeksanvuotias.


title: Robert Forster

text: Forster opiskeli korkeakoulussa psykologiaa ja valmistui vuonna 1963.


title: Lucretia

text: Lucretia (k. noin 509 eaa. Collatia, Rooman valtakunta) oli roomalaisessa mytologiassa hyveellinen sankaritar, jonka traaginen itsemurha johti Rooman viimeisen etruskikuninkaan syrjäyttämiseen ja tasavallan perustamiseen. Varhaisin tunnettu kirjallinen kuvaus Lucretiasta on peräisin roomalaiselta historioitsijalta Fabius Pictorilta 200-luvulta ennen ajanlaskun alkua. Tätä tunnetumpi on kuitenkin Liviuksen teoksessaan "Ab urbe condita" esittämä versio tarinasta.


title: Lucretia

text: Tarinan alussa kuningas Lucius Tarquinius Superbus on hallinnut Rooman valtakuntaa itsevaltiaan ottein kaksikymmentäviisi vuotta. Kuningas piirittää joukkoineen Ardean kaupunkia ja yrittää saada sen asukkaat antautumaan näännytystaktiikalla. Kuninkaan nuorin poika Sextus järjestää sotaleirissä viinijuhlat, joihin osallistuvat myös kuninkaan muut pojat sekä aatelismies Collatinus. Keskustelu kääntyy miesten vaimoihin, joiden hyvyyttä he ylistävät kukin vuorollaan. Collatinuksen ehdotuksesta he lähtevät Roomaan selvittämään, kuka vaimoista on oikeasti hyveellisin. Perillä miehet löytävät kuninkaan miniät viettämästä ylenpalttista elämää tuttaviensa kanssa hurvitellen. Roomasta he ratsastavat Collatiaan Collatinuksen kotitalolle, jossa tämän vaimo Lucretia kehrää ahkerasti villaa palvelijoidensa seurassa. Muut joutuvat myöntämään Collatinukselle tappionsa. Sextus huumautuu Lucretian kauneudesta ja päättää saada hänet itselleen keinolla millä hyvänsä.


title: Lucretia

text: Muutaman päivän kuluttua Sextus palaa salaa Ardeasta Collatiaan, jossa Lucretia palvelijoineen ottaa hänet kohteliaasti vastaan ja majoittaa vierashuoneeseen. Yön pimeydessä hän hiipii Lucretian huoneeseen ja kiristää tätä antautumaan itselleen miekalla uhaten. Kun Lucretia kieltäytyy, Sextus raiskaa hänet. Surun murtamana Lucretia pukeutuu mustiin ja lähettää sanansaattajat hakemaan miestään Ardean sotaleiristä sekä isäänsä Spurius Lucretiusta Roomasta. Kun miehet saapuvat talolle mukanaan Brutus ja Publius Valerius, Lucretia kertoo tapahtuneesta ja vannottaa heitä kostamaan puolestaan. Tämän jälkeen hän surmaa itsensä iskemällä tikarin sydämeensä.


title: Lucretia

text: Brutus vetää tikarin Lucretian rinnasta ja vannoo ajavansa Tarquiniukset pois Roomasta, minkä jälkeen muut vannovat saman valan kukin vuorollaan. Miehet kantavat Lucretian ruumiin Collatian forumille ja kertovat kauhistuneelle väkijoukolle tapahtuneesta. Tämän jälkeen he ratsastavat Roomaan ja nostavat kansan kapinaan. Lopulta tieto kapinasta kantautuu myös Ardeaan kuningas Tarquiniuksen leiriin. Tarquinius kiirehtii Roomaan, mutta kaupungin portit on teljetty ja hänet karkotetaan kahden vanhimman poikansa kanssa Caereen. Sextus pakenee Gabiin kaupunkiin, jossa hänet myöhemmin surmataan. Kapinan jälkeen Rooman tasavalta perustetaan ja Brutus ja Collatinus valitaan sen ensimmäisiksi konsuleiksi.


title: Lucretia

text: Lucretian traaginen kohtalo on ollut kautta aikojen suosittu aihe kuvataiteissa ja kirjallisuudessa. Antiikin roomalaisille Lucretia oli sankaritar puolustaessaan henkilökohtaista kunniaansa kuolemaan asti. Hänen tarinansa innoitti myös monia renessanssin ja barokin kuvataiteilijoita, kuten Rafaelia, Botticellia, Tiziania ja Rembrandtia. Shakespeare kirjoitti Lucretiasta pitkän runon "The Rape of Lucrece" (1594), ja hänet mainitaan myös Chaucerin "Canterburyn tarinoissa" ja Danten "Jumalaisessa näytelmässä". Benjamin Britten sävelsi aiheen pohjalta oopperan "Lucretian ryöstö" vuonna 1946.


title: Richard Farnsworth

text: Richard W. Farnsworth (1. syyskuuta 1920 – 6. lokakuuta 2000) oli yhdysvaltalainen näyttelijä ja kaksinkertainen Oscar-ehdokas.


title: Richard Farnsworth

text: Farnsworth oli parhaan miespääosan ehdokkaana vuoden 2000 Oscar-gaalassa, roolistaan elokuvassa "The Straight Story". Farnsworthin uran toisen Oscar-ehdokkuuden tuonut roolisuoritus jäi lopulta hänen vuonna 1937 alkaneen uran viimeiseksi. Hän teki 6. lokakuuta 2000 itsemurhan kotonaan New Mexicossa kärsittyään parantumattomasta luusyövästä. Farnsworth oli aiemmin 90-luvulla sairastanut eturauhasen syövän.


title: Richard Farnsworth

text: Farnsworthilla on tähti Hollywood Walk of Famella. Ensimmäisen Oscar-ehdokkuutensa hän sai vuonna 1978 sivuosasta elokuvassa "Tuli ratsain vieras mies".


title: Klaus Johannis

text: Klaus Johannis (; s. 13. kesäkuuta 1959 Sibiu, Romania) on romaniansaksalainen poliitikko. Johannis valittiin Romanian tasavallan viidenneksi presidentiksi 16. marraskuuta 2014 hänen voitettuaan Kansallisen liberaalipuolueen ehdokkaana toisella vaalikierroksella vastaehdokkaana olleen istuvan pääministerin, entisen kommunistipuolueen eli nykyisen Sosiaalidemokraattisen puolueen puheenjohtajan Victor Pontan.


title: Klaus Johannis

text: Aiemmin Romanian saksalaisten demokraattista foorumia edustanut Johannis tuli mukaan politiikkaan vuonna 2000, jolloin hänet valittiin Sibiun () pormestariksi. Hän uusi mandaattinsa vuosina 2004 ja 2008. Johannis tunnetaan erityisesti talousuudistuksia puoltavana ja korruptiota vastustavana poliitikkona.


title: Klaus Johannis

text: Klaus Johannis kuuluu historiallisesti Transilvanian sakseina tunnettuun saksalaisvähemmistöön, joka muutti nykyisen Romanian alueelle 1100-luvulla. Johannis on ensimmäinen Romanian presidentti, joka ei ole etniseltä taustaltaan romanialainen.


title: Raatihuoneentori (Viipuri)

text: Raatihuoneentori (, "Sobornaja ploštšad" eli ""Katedraalinaukio"") on Viipurin keskustassa sijaitseva aukio. Sen keskeisin rakennus on Viipurin ortodoksisen hiippakunnan entinen pääkirkko Kristuksen kirkastumisen katedraali, joka tunnetaan myös Preobrašenskin katedraalin nimellä.


title: Raatihuoneentori (Viipuri)

text: Nykyisin Raatihuoneentorina tunnettu aukio syntyi 1580-luvun lopulla, kun keskiaikaisen kaupunginmuurin itäpuolelle rakennettiin Sarvilinnoituksen nimellä tunnettu muuri. Niiden väliin jäävälle alueelle muodostui uusi Vallin kaupunginosa, jonka keskelle oli asemakaavassa merkitty suuri aukio. Sitä kutsuttiin aluksi Suurtoriksi ja myöhemmin kaupungin siirryttyä Venäjän haltuun oli nimenä jonkin aikaa Katariinantori keisarinna Katariina II:n mukaan. Hänen kuolemansa jälkeen 1800-luvun alussa nimeksi vakiintui Katedraalintori tai Raatihuoneentori. Käytössä on ollut myös nimitys Uusi raatihuoneentori erotuksena lännenpänä sijaitsevasta Vanhan raatihuoneen torista eli nykyisestä Torkkeli Knuutinpojan torista.


title: Raatihuoneentori (Viipuri)

text: Keskellä Raatihuoneentoria sijaitsee Kristuksen kirkastumisen katedraali, joka rakennettiin Katariina II:n käskystä hänen vuonna 1783 tekemänsä vierailun jälkeen ja se valmistui 1789. Torin itälaidalla katedraalin takana on vuonna 1885 arkkitehti N. A. Courvoisierin piirustusten mukaan valmistunut entinen Venäläisen siviililukion rakennus, johon Suomen itsenäistymisen jälkeen muutti Viipurin suomalainen lyseo. Tiloissa toimii edelleen koulu. Raatihuoneentorin etelälaidalla kulkee Vahtitorninkatu (ven. Ulitsa Storoževoj Bashni), jonka varrella ovat arvokas 1770-luvun lopulla valmistunut Viipurin hovioikeuden talo sekä hovioikeuden presidentin virka-asunnoksi valmistunut Ernst Lohrmannin suunnittelema rakennus vuodelta 1847. Hovioikeuden talo on nykyään koulurakennuksena ja virka-asunto puolestaan lastentarhana.


title: Raatihuoneentori (Viipuri)

text: Torin länsilaidalla on nykyään enää yksi takennus, jossa vuodesta 1962 lähtien on toiminut elokuvateatteri. Se saneerattiin talvisodan pommituksissa pahoin tuhoutuneen Viipurin kaupungintalon tiloihin. Vieressä oli vuonna 1834 valmistunut Seurahuone, jonka oli suunnitellut arkkitehti Anders Fredrik Granstedt. Rakennus kuitenkin tuhoutui talvisodan aikana. Torin pohjoispuolta rajaa entinen Linnankatu (nyk. Krepostnaja ulitsa), jonka takana sijaitsee Suomessa paremmin Torkkelinpuistona tunnettu Lenininpuisto.


title: Unohtumattomat suosikit

text: Unohtumattomat suosikit on Eero Avenn kokoelma-albumi vuodelta 2013.


title: Itä-Ukrainan kansallinen yliopisto

text: Itä-Ukrainan kansallinen yliopisto (SNU) (, ) on Itä-Ukrainassa, erityisesti Luhanskin kaupungissa toimiva, vuonna 1920 perustettu suuri yliopisto. Yliopisto on nimetty Luhanskissa syntyneen, Venäjän keisarikunnassa venäjän kielen sanastoa, venäläistä kansanperinnettä ja luontoa laajalti kuvanneen Volodymyr Dalin (eli Vladimir Dalin, 1801-1872) mukaan.


title: Itä-Ukrainan kansallinen yliopisto

text: Yliopistossa on yhdeksän instituuttia tai tiedekuntaa, joiden alaisuudessa ainelaitokset toimivat. Opiskelijoita on yli 30 000.


title: Itä-Ukrainan kansallinen yliopisto

text: Itä-Ukrainan yliopisto on yksi 14:stä autonomisen tiedeyliopiston aseman saaneesta yliopistosta Ukrainassa. Vuonna 2014 suoritetussa kahdensadan ukrainalaisen yliopiston vertailussa Itä-Ukrainan yliopisto pisteytettiin Ukrainan 27. parhaaksi yliopistoksi. Kun vertailuun otettiin mukaan Webometricsin luokittelu ja tieteelliset Scopus-viitteet, yliopiston luokiteltiin kansallisesti sijalle 25. Pelkkä espanjalaisen Webometrics pisteytti yliopiston kansallisesti 23. ja maailmanlaajuisesti 3590. sijalle vertailluista korkeakouluista.


title: Itä-Ukrainan kansallinen yliopisto

text: Syksyllä 2014 yliopisto siirsi hallintonsa ja juridisen osoitteensa pois separatistikapinallisten hallitsemasta Luhanskista luoteeseen, Sjeverodonetskiin. Useat muutkin separatistialueella aiemmin sijainneet ukrainalaisyliopistot ovat siirtäneet vähintään hallintonsa turvaan Ukrainan rauhallisempiin osiin.


title: Murdochin murhamysteerit

text: Murdochin murhamysteerit ("Murdoch Mysteries") on kanadalainen televisiosarja, jota on tuotettu vuodesta 2008 lähtien. Sarja perustuu Maureen Jenningsin rikosromaanien hahmoihin ja kertoo viihteellisesti poliisien työstä 1800-luvun loppuvuosien ja 1900-luvun alkuvuosien Torontossa. Sarjan pääosaa, ylikonstaapeli Murdochia esittää Yannick Bisson. Muita sarjan vakiohahmoja ovat Murdochin esimies, komisario Brackenreid (Thomas Craig), Murdochin mielitietty tohtori Julia Ogden (Hélène Joy), oikeuslääkäri Emily Grace (Georgina Reilly) ja Murdochin innokas, mutta kokematon nuori apulainen, konstaapeli George Crabtree (Jonny Harris).


title: Murdochin murhamysteerit

text: Suomessa Yle TV1 esitti sarjan 1.–7. tuotantokaudet 20. elokuuta 2014 – 7. tammikuuta 2015 alkuillan ohjelmistossaan arkipäivisin ja uusintana aamupäivisin. TV1 aloitti 8. tuotantokauden näyttämisen 2. syyskuuta 2015. 9. tuotantokausi alkoi TV1:ssä 6. huhtikuuta 2016. TV1 esittää 10. tuotantokauden 22. syyskuuta 2017 alkaen. Sarja jatkui 11 kauden voimin vuoden 2018 alussa.


title: Murdochin murhamysteerit

text: Sarjan 17. marraskuuta 2014 näytetty jakso sai Suomessa 485 000 katsojaa, mikä teki sarjasta viikon katsotuimman ulkomaisen ohjelman – se ohitti jopa "Downton Abbeyn" (420 000 katsojaa). Kyseisen jakson katsoi 8,87 % Suomen väestöstä, kun Kanadassa sarjaa seuraa vain alle 4 % väestöstä.


title: Murdochin murhamysteerit

text: Sarja sijoittuu Torontoon ja alkaa vuodesta 1895. Se seuraa ylikonstaapeli William Murdochia, joka selvittää monia tapauksia käyttäen tutkimistapoja, jotka olivat epätavallisia kyseisenä aikana. Näihin lukeutuvat muun muassa sormenjälkien tunnistus, verikokeet, valvontakamerat ja todisteiden jäljitys. Sarjan tapahtumiin nivoutuu usein erilaisia teknisiä keksintöjä, jotka ennakoivat nykypäivän ihmisten tuntemia laitteita, kuten langatonta puhelinta, valheenpaljastinta ja faksia. Murdoch muun muassa keksii käyttää alkeellista kaikuluotaimen tapaista laitetta uponneen laivan löytämiseksi.


title: Murdochin murhamysteerit

text: Murdochia avustaa kolme muuta päähenkilöä: komisario Brackenreid, tohtori Julia Ogden, sekä konstaapeli George Crabtree, joka kirjoittaa mysteeriromaaneja. Murdochin esimies Brackenreid on suorapuheinen ja skeptinen, viskiin mieltynyt yorkshirelainen mies. Hän puoltaa perinteisiä tutkimusmetodeja Murdochin poikkeuksellisten metodien sijaan, kuitenkin hän on useimmiten ylpeä ja mielissään, kun Murdoch on menestyksekäs. Crabtree on usein hieman yksinkertainen, mutta uskollinen avustaja. Murdochin kasvava ihastus kuolinsyyntutkijaan, tohtori Ogdeniin, ja kyvyttömyys ilmaista tunteitaan, on sarjan läpi kulkeva sivujuoni. 5. tuotantokaudella Murdochin poliisiasema saa uuden kuolinsyyntutkijan, tohtori Emily Gracen.


title: Murdochin murhamysteerit

text: Murdochin verivihollinen on sarjamurhaaja James Gillies, joka on yrittänyt murhata monta kertaa Murdochin rakkaan, tohtori Odgenin.


title: Murdochin murhamysteerit

text: Sarjan juoni sisältää joskus oikeita historian henkilöitä: sarjassa ovat esiintyneet muun muassa Buffalo Bill, Annie Oakley, H. G. Wells, Nikola Tesla, Jack London, Wrightin veljekset, Henry Ford, Winston Churchill, Thomas Edison, Arthur Conan Doyle ja L. M. Montgomery. Toisinaan sarjassa myös viitataan tuleviin tapahtumiin. Esimerkiksi annetaan ymmärtää, että salainen brittiläis-amerikkalainen hallitusten yhteistyö on tuottanut erittäin kehittyneen ilmalaivan kaltaisen lentokoneen, ja Murdoch sekä Crabtree viittaavat salaiseen laitokseen ”Concession 51:een” (viittaus Area 51:een). Hahmot viittaavat myös 1800-luvun oikeisiin keksintöihin ja päättelevät niiden perusteella tulevaisuuden keksintöjä, kuten mikroaaltouuni, optiset pimeänäkökiikarit, tietokoneet, Cluedo- ja Hirsipuu-pelit sekä pienten aseiden äänenvaimennin.


title: Murdochin murhamysteerit

text: Toinen perustana oleva teema on Murdochin roomalaiskatolilaisuus, kyseisenä aikana pääasiallisesti protestanttisessa kaupungissa, ja siitä seuraavat Murdochin ajoittain kohtaamat ennakkoluulot.


title: 71 (luku)

text: 71 (seitsemänkymmentäyksi) on luonnollinen luku, jota edeltää 70 ja seuraa 72. Se on alkuaineiden jaksollisessa järjestelmässä ytterbiumin järjestysluku.


title: 71 (luku)

text: 71 on kahdeskymmenes alkuluku, ja se muodostaa luvun 73 kanssa alkulukuparin.


title: Bonsai Kitten

text: Bonsai Kitten on satiirinen internetsivusto, jolla väitetään, että on mahdollista ahtaa kissa pentuna lasipurkkiin ja kasvattaa se siellä siten, että sen ruumis taipuu purkin muotoon. Nimi bonsai viittaa tässä japanilaiseen perinteiseen tapaan kasvattaa puita kukkaruukuissa. Sivuston on tehnyt opiskelija, joka käyttää nimimerkkiä ”Dr. Michael Wong Chang”. Kuvat ovat enimmäkseen väärennettyjä (kuvankäsittelyllä tehtyjä).


title: Bonsai Kitten

text: Sivuston sisällöstä tyrmistyneet ihmiset vaativat laajalti sen sulkemista. PETA kertoi tutustuneensa sivustoon ja havainneensa sen vitsiksi. Järjestö kuitenkin piti sisältöä epäasiallisena eikä lainkaan hauskana.


title: Bonsai Kitten

text: Intialaisen Lakshmi Narayanin romaanissa "Bonsai Kitten" termiä ”bonsai-kissanpentu” käytetään metaforana kuvaamaan Divya-nimisen päähenkilön bonsai-kissanpennun kaltaista asemaa suhteessaan omaan sukuunsa ja yhteiskuntaan yleensä. Alun perin Lakshmi Narayan sai tietää bonsai kitten -ilmiöstä koiransa eläinlääkäriltä. Myöhemmin he saivat selville sivuston huijausluonteen, mutta nimi Bonsai Kitten jäi kirjailijan mieleen. Lopulta hän käytti sitä romaanissaan kuvaamaan nuorten intialaisten morsianten ahdinkoa. Lakshmi Narayanin mukaan heihin liittyy muun muassa vaatimus siitä, että ”nainen napataan nuorena” ja ”muokataan oman mielen mukaiseksi”.


title: Sirkka Hirsjärvi

text: Sirkka Anneli Hirsjärvi (s. 19. elokuuta 1940, Nivala) on Jyväskylän yliopiston kasvatustieteen emeritaprofessori. Hänestä tuli kasvatustieteen kandidaatti vuonna 1970 ja lisensiaatti vuonna 1975, ja hän väitteli tohtoriksi vuonna 1982. Hän oli partiotyttöjärjestön koulutusohjaaja 1963–1966, Jyväskylän yliopiston assistentti 1969–1970, viransijainen lehtori 1971–1975, yliassistentti 1976, yliassistentti ja viransijainen apulaisprofessori 1980–1983 ja kasvatustieteen professori vuodesta 1987 eläkkeelle jäämiseensä asti. Hirsjärvi on ollut Suomalaisen Tiedeakatemian jäsen vuodesta 1992.


title: Triklooriasetyylikloridi

text: Triklooriasetyylikloridi (CClO) on happoklorideihin kuuluva orgaaninen yhdiste ja trikloorietikkahapon johdannainen. Yhdistettä käytetään pääasiassa orgaanisen kemian synteeseissä.


title: Triklooriasetyylikloridi

text: Huoneenlämpötilassa triklooriasetyylikloridi on väritöntä ja voimakkaan pistävänhajuista nestettä. Yhdiste reagoi veden kanssa hydrolysoituen trikloorietikkahapoksi. Emästen kanssa muodostuu trikloorietikkahapon suoloja. Triklooriasetyylikloridi liukenee useisiin orgaanisiin liuottimiin. Pelkistettäessä triklooriasetyylikloridia sinkin avulla muodostuu diklooriketeeniä.


title: Triklooriasetyylikloridi

text: Yleisin triklooriasetyylikloridin synteesiin käytetty menetelmä on kaasufaasissa tapahtuva tetrakloorieteenin hapettaminen hapen avulla. Reaktio vaatii tapahtuakseen joko kloorin tai jodin läsnäoloa tai säteilytystä UV-säteilyllä tai radioaktiivisella säteilyllä. Muita yhdisteen valmistusmenetelmiä ovat trikloorietikkahapon klooraus tionyyli- tai fosforyylikloridin avulla, tetrakloorieteenin hapetus väkevien rikki- tai typpihappojen avulla ja diklooriasetyylikloridin klooraus pyridiinin toimiessa katalyyttinä.


title: Triklooriasetyylikloridi

text: Triklooriasetyylikloridia voidaan käyttää valmistettaessa trikloorietikkahapon anhydridejä ja estereitä. Sitä käytetään myös trifluorietikkahapon valmistukseen ja syntetisoitaessa lääkeaineita ja kasvinsuojeluaineita kuten klorpyrifossia.


title: Christian Bassedas

text: Christian Gustavo Bassedas (s. 16. helmikuuta 1973 Buenos Aires, Argentiina) on argentiinalainen entinen jalkapalloilija, pelipaikaltaan keskikenttäpelaaja.


title: Christian Bassedas

text: Bassedas edusti suurimman osan urastaan argentiinalaista Vélez Sarsfieldiä, jossa hän pelasi kymmenen kauden ajan. Lisäksi hän pelasi pääsarjatasolla englantilaisessa Newcastle Unitedissa ja espanjalaisessa Tenerifessä.


title: Christian Bassedas

text: Argentiinan A-maajoukkueessa Bassedas pelasi 22 ottelua vuosina 1994–1999. Hän oli myös saavuttamassa olympiahopeaa Atlantassa 1996.


title: Ehretiaceae

text: Ehretiaceae on Boraginales-lahkoon kuuluva koppisiemenisheimo. Nimisuvun "Ehretia" suomenkielisen nimen eeretiat mukaan heimoa kutsutaan seuraavassa eeretiakasveiksi.


title: Ehretiaceae

text: Eeretiakasvit ovat pääasiassa puuvartisia ja melko usein niiden kaarna on kuituinen. Rungon viiltokohta on oksidoituva, ja pikku oksat ovat melkein valkoisia. Kukinto on viuhkomainen. Kukat ovat tavallisesti viisilukuisia, harvoin neljälukuisia. Teriö on enemmän tai vähemmän ratasmainen. Emiön vartalo on kertaalleen haarainen. Siemenaiheet, joita on yksi kussakin emilehdessä, kiinnittyvät sikiäimessä kärki-istukkaan tai aksiletyyppiseen istukkaan. Luotit ovat pallomaisia tai pitkänomaisia. Luumarjassa kivi on tavallisesti kaksisiemeninen, harvoin yksi-, kolme- tai neljäsiemeninen; laajentunut verhiö saattaa olla luumarjassa jäljellä.


title: Ehretiaceae

text: Heimossa on myös lehtivihreättömiä, toisten kasvien juuriin kiinnittyviä loiskasveja (entinen heimo Lennoaceae), joiden isäntinä toimivat mm. niiden läheiset sukulaiset, muuten isäntälajien kirjo on laaja. Loislajien lehdet ovat surkastuneet suomuiksi ja kukinto on mykerömäinen. Kukat ovat 5-10-lukuisia, verhiö on pitkä, kapea ja erilehtinen, eikä kukassa ole mesiäistä. Yhdislehtinen sikiäin koostuu 5-16 emilehdestä ja on kehänalainen; vartalo on tukeva ja luotti pallomainen tai liuskainen. Loisillakin on hedelmänä toisinaan luumarja, toisinaan epäsäännöllisesti hajoava lohkohedelmä, harvoin kansikota. Hedelmässä on jäljellä kehälehtiä. Siemenessä on tärkkelyspitoinen ravintovarasto ja vähäpätöinen, erilaistumaton alkio.


title: Ehretiaceae

text: Puun anatomia on heimossa hyvin vaihteleva. Lehtiruodin johtojänteen poikkileikkaus on kaarimainen. Siitepölyhiukkasen mesokolpium on karkean verkkokuvioinen. Siemenaiheen kalvo on 6-12 solukerroksen paksuinen, ja päällysketon solut voivat olla antiklinaalisesti pidentyneitä; istukasta siemenaiheeseen on toisinaan yhdistävä solukko (obturaattori). Siemenen endospermi on runsas tai jopa puuttuu, mikropylen eli siitereiän imuelin (haustorio) on erityisen vaihteleva, ja alkio on käyrä.


title: Ehretiaceae

text: Ehretiakasvit kasvavat enimmäkseen tropiikissa; pohjoisimmillaan niitä on Etelä-Japanissa ja Yhdysvaltojen länsiosissa.


title: Ehretiaceae

text: Eeretiakasvien läheisin sukulainen on heimo Cordiaceae, joka Boraginales-lahkon evoluutiopuussa on sen rinnakkaisryhmä. Eeretiakasvien 150 lajia ryhmitellään yhdeksäksi suvuksi, joista runsaslajisimpia ovat "Bourreria" 48 lajillaan, eeretiat ("Ehretia") 42 lajillaan ja "Tiquilia" 28 lajillaan.


title: Ehretiaceae

text: Seuraavassa sukujen luettelossa synonyymit ovat suluissa:"Tiquilia"-lajit ovat enimmäkseen amerikkalaisia autiomaakasveja ja ovat ruohovartisia (toisin kuin enemmistö eeretiakasveista) tai pensaita, jotka kukkivat nopeaan tahtiin. Niiden kukinnot voivat olla hyvin runsaskukkaisia. Hedelmä on kuiva. Yksi lajeista ("T. nuttallii") on disjunkti: se kasvaa kahdella erillisellä alueella, yhtäältä Yhdysvaltojen länsiosassa, toisaalta Länsi-Argentiinassa.


title: Raimo Lahti (kaupunginjohtaja)

text: Raimo Lahti (4. toukokuuta 1959 Jokioinen – 19. marraskuuta 2014 Hyvinkää) oli Hyvinkään kaupunginjohtaja vuodesta 2007 kuolemaansa asti. Hän toimi jo aiemmin Hyvinkään väliaikaisena kaupunginjohtajana.


title: Raimo Lahti (kaupunginjohtaja)

text: Lahti työskenteli Tampereen yliopiston tutkijana vuosina 1986–1988, Porin kaupungin erityisaluesuunnittelijana 1988–1990, Parkanon kaupunginkamreerina 1990, Kokemäen elinkeinoasiamiehenä 1990–1999, Kuusankosken talousjohtajana 1999–2003 ja Hyvinkään talousjohtajana 2003–2006 ja Hyvinkään apulaiskaupunginjohtajana 2006–2007. Hän toimi jonkin aikaa myös Hyvinkään Palloseuran puheenjohtajana. Hän oli koulutukseltaan hallintotieteiden maisteri Tampereen yliopistosta.


title: Raimo Lahti (kaupunginjohtaja)

text: Ennen uraansa kunnallispolitiikassa Lahti kouluttautui lihakauppamestariksi ja työskenteli elintarvikeliikkeissä.


title: Raimo Lahti (kaupunginjohtaja)

text: Vuoden 2012 lopulla Lahdella diagnosoitiin pahanlaatuinen aivokasvain. Se leikattiin tammikuussa 2013, ja Lahti palasi sairauslomalta töihin kesäkuussa 2013. Syöpä aiheutti kuitenkin lopulta Lahden kuoleman marraskuun 19. päivän vastaisena yönä 2014. Lahden perheeseen kuuluu vaimo ja poika.


title: Marcelo Delgado

text: Marcelo Alejandro Delgado (s. 24. maaliskuuta 1973 Capitán Bermúdez, Argentiina) on argentiinalainen entinen jalkapalloilija, pelipaikaltaan hyökkääjä.


title: Marcelo Delgado

text: Delgado edusti pääsarjatasolla argentiinalaisia Rosario Centralia, Racing Clubia, Boca Juniorsia ja Belgranoa, meksikolaista Cruz Azulia ja ecuadorilaista Barcelonaa.


title: Marcelo Delgado

text: Argentiinan A-maajoukkueessa Delgado pelasi 18 ottelua vuosina 1995–2002. Hän oli myös saavuttamassa olympiahopeaa Atlantassa 1996.


title: Homografia

text: Homografia eli projektiivinen muunnos on projektiivisessa geometriassa projektiivisten avaruuksien välinen isomorfismi, jonka indusoivat niiden vektoriavaruuksien välinen isomorfismi, josta ne on johdettu. Se on bijektio, jossa suorat kuvautuvat suoriksi ja näin ollen kollineaatio. Joissakin projektiivisissa avaruuksissa voi olla myös kollineaatioita, jotka eivät ole homografioita, mutta projektiivisen geometrian peruslauseen mukaan vähintään kaksiulotteisissa reaalisissa projektiivisissa avaruuksissa jokainen kollineaatio on samalla homografia. Joskus homografioista käytetään myös nimityksiä projektiviteetti tai projektiivinen kollineaatio.


title: Homografia

text: Historiallisesti homografiat samoin kuin projektiiviset avaruudetkin on otettu käyttöön perspektiiviopin ja euklidisen geometrian projektioiden yhteydessä. Tähän viittaa myös nimitys homografia, joka etymologisesti merkitsee suunnilleen "samanlaista piirtämistä". Myöhemmin 1800-luvun lopulla otettiin käyttöön muodolliset projektiivisten avaruuksien määritelmät, joiden mukaan nämä avaruudet erosivat euklidisista ja affiineista avaruuksista siinä, että niihin oli lisätty äärettömyydessä olevia pisteitä. Näiden abstraktien konstruktioiden myötä otettiin käyttöön termi "projektiivinen muunnos". Nämä konstruktiot jakautuvat kahteen luokkaan, jotka on osoitettu ekvivalenteiksi. Projektiivinen avaruus voidaan konstruoida suorien joukkona jonkin kunnan yli muodostetussa vektoriavaruudessa; tähän konstruktioon perustuen voidaan määritellä projektiiviset koordinaatit, ja homografioiden tutkimukseen voidaan soveltaa lineaarialgebraa. Vaihtoehtoinen lähestymistapa perustuu siihen, että projektiivinen avaruus määritellään aksioomaryhmän avulla, jossa ei eksplisiittisesti viitata mihinkään kuntaan (insidenssigeometria). Tältä pohjalta kollineaatio on helpompi määritellä kuin homografia, ja homografia määritellään tietyntyyppisenä kollineaationa, minkä vuoksi sitä sanotaankin myös "projektiiviseksi kollineaatioksi".


title: Homografia

text: Yksinkertaisuuden vuoksi jäljempänä tässä artikkelissa oletetaan, paitsi milloin toisin mainitaan, että projektiiviset avaruudet on määritelty jonkin (kommutatiivisen) kunnan yli. Oletetaan myös, että Pappuksen kuusikulmiolause ja Desarguesin lause pätevät. Suuri osa tuloksista kuitenkin pätee tai voidaan yleistää myös sellaisiin projektiivisiin geometrioihin, joissa nämä lauseet eivät päde.


title: Homografia

text: Historiallisesti homografian käsite on otettu käyttöön visuaalisen perspektiivin ymmärtämiseksi, selittämiseksi ja tutkimiseksi ja erityisesti sen selvittämiseksi, millä tavoin kaksi tasokuviota näyttävät erilaisilta eri näkökulmista katsottuina.


title: Homografia

text: Kolmiulotteisessa euklidisessa avaruudessa keskeisprojektio pisteestä O (keskuksesta) tasolle P, johon piste O ei sisälly, on kuvaus, jolla piste A kuvataan tason P ja suoran OA leikkauspisteeseen, jos sellainen on olemassa. Projektio ei ole määritelty, jos piste A sijaitsee O:n kautta kulkevalla, P:n kanssa yhdensuuntaisella tasolla. Projektiivisen avaruuden käsite otettiin alun perin käyttöön euklidisen avaruuden laajennuksena lisäämällä siihen äärettömyydessä olevat pisteet, jotta projektio voidaan määritellä kaikille muille pisteille paitsi O:lle.


title: Homografia

text: Jos on annettu toinen taso Q, johon piste O ei sisälly, Q:n rajoittumaa edellä mainitussa projektiossa sanotaan perspektiviteetiksi.


title: Homografia

text: Näin määriteltynä perspektiviteetti on vain osittaisfunktio, mutta projektiivisiin avaruuksiin laajennettuna siitä tulee bijektio. Siksi tämä käsite määritellään tavallisimmin projektiivisille avaruuksille. Käsite voidaan seuraavasti myös helposti yleistää jokaiselle projektiiviselle avaruudelle, olipa sen ulottuvuus mikä tahansa tai olipa se muodostettu minkä tahansa kunnan yli: "jos on annettu kaksi n-ulotteista projektiivista avaruutta P ja Q," perspektiviteetti "on bijektio P:stä Q:lle, joka saadaan upottamalla P ja Q n+1 -ulotteiseen projektiiviseen avaruuteen R ja rajoittamalla P:hen jokin keskeisprojektio Q:hun."


title: Homografia

text: Jos "f" on perspektiviteetti "P":stä "Q":hun ja "g" perspektiiviteetti "Q":sta "P":hen, niin yhdistetty kuvaus g°f on homografia P:stä itseensä. Sitä sanotaan "keskeiskollineaatio"ksi, kun "P" on vähintään kaksiulotteinen.


title: Homografia

text: Alun perin homografia määriteltiin yhdistelmäksi äärellisestä määrästä perspektiviteettejä.


title: Homografia

text: "n"-ulotteinen projektiivinen avaruus kunnan "K" yli voidaan määritellä suorien joukoksi "n"+1 -ulotteisessa vektoriavaruudessa, jonka kerroinkunta on "K". Jos "V":n kanta on kiinnitetty, jokainen "V":n piste voidaan esittää "K":n pisteenä formula_1. Koska "P"("V"):n piste on "V":n suora, se voidaan esittää minkä tahansa tämän suoran pisteen koordinaateilla, origoa lukuun ottamatta, ja näitä sanotaan projektiivisen avaruuden pisteen homogeenisiksi koordinaateiksi.


title: Homografia

text: Jos on annettu kaksi yhtä moniulotteista projektiivista "P"("V") ja "P"("W"), homografia on vektoriavaruuksien välisen isomorfismin formula_2 indusoima kuvaus "P"('V"):sta "P"("W"):hen. Koska "f" on lineaarinen, tällainen isomorfismi indusoi bijektion "P"('V"):sta "P"("W"):hen. Kaksi isomorfismia, "f" ja "g", indusoivat saman homografian, jos ja vain jos "K":ssa on alkio "a", joka ei ole nolla-alkio ja jolle "g" = "af".


title: Homografia

text: Tämä voidaan esittää homogeenisilla koordinaateilla seuraavasti: Homografia f voidaan määritellä kääntyvällä "n"+1 × "n"+1 -matriisilla ["a"], jota sanotaan "homografiamatriisiksi". Pisteen "x" homogeenisten koordinaattien formula_3 ja sen kuvapisteen "y" = f("x") koordinaattien välillä on relaatio


title: Homografia

text:
Kun projektiiviset avaruudet on määritelty lisäämällä affiineihin avaruuksiin äärettömyydessä olevia pisteitä (projektiivinen täydennys), nämä kaavat voidaan esittää affiineilla koordinaateilla seuraavasti:
mikä yleistää seuraavassa osiossa käsiteltävää homografista funktiota. Tämä määrittelee vain osittaisfunktion affiinen avaruuksien välille, sillä funktiota ei ole määritelty hypertasolla, jossa nimittäjä on nolla.


title: Homografia

text: Projektiivinen suora kunnan "K" yli voidaan samastaa sen joukon kanssa, joka saadaan lisäämällä "K":hon yksi piste, jota sanotaan "äärettömyydessä olevaksi pisteeksi" ja merkitään ∞. Kun projektiiviset suorat määritellään näin, homografioita ovat kuvaukset


title: Homografia

text: joita snotaan "homografisiksi funktioiksi" tai "lineaarisiksi fraktionaalisiksi muunnoksiksi".


title: Homografia

text: Projektiivinen suora kompleksilukujen kunnan yli tunnetaan Riemannin pallona, ja sen homografioita sanotaan Möbius-kuvauksiksi. Ne ovatkin ainoat Riemannin pallon bijektiot itselleen, joissa orientaatio säilyy ja jotka ovat konformikuvauksia.


title: Homografia

text:
Kollineaatioiden teoriassa projektiiviset suorat ovat erikoisasemassa yksiulotteisuutensa vuoksi. Kun suoraa pidetään itsenäisenä projektiivisena avaruutena, jokainen sen pisteiden permutaatio on kollineaatio, sillä mitkä tahansa pisteet ovat samalla suoralla. Jos projektiivinen suora kuitenkin upotetaan useampiulotteiseen projektiivisen avaruuteen, tätä avaruuden geometrista rakennetta voidaan käyttää muodostamaan suoralle geometrinen rakenne. Synteettisessä geometriassa käsitellään sen vuoksi vain niitä projektiivisen suoran homografioita ja kollineaatioita, jotka saadaan tämän useampiulotteisen avaruuden homografioista ja kollineaatioista. Tällöin projektiivisen geometrian peruslause pätee myös yksiulotteisessa tapauksessa. Projektiivisen suoran homografia voidaan yhtäpitävästi määritellä myös kuvaukseksi, jossa kaksoissuhde säilyy.
Edellä homografiat on määritelty lineaarialgebran avulla. Synteettisessä geometriassa ne on vanhastaan määritelty tiettyjen "keskeiskollineaatioiksi" nimitettyjen homografioiden yhdistetyiksi kuvauksiksi. Projektiivisen geometrian peruslauseen yksi osa on se, että nämä määritelmät ovat yhtäpitävät.


title: Homografia

text: Projektiivisessa avaruudessa "P", jonka ulottuvuus on "n" = 2, P:n kollineaatio on sellainen bijektio P:stä itselleen, jossa suorat kuvautuvat suoriksi. Keskeiskollineaatio, jota ainakin aikaisemmin on sanottu myös "perspektiviteetiksi", on sellainen bijektio a P:stä itselleen, että on olemassa hypertaso "H", jonka kaikki pisteet kuvautuvat itselleen (tätä hypertasoa sanotaan a:n "akseliksi") ja piste O (jota sanotaan a:n keskukseksi), jonka kautta kulkevat suorat kuvautuvat kaikki itselleen (mikä ei kuitenkaan edellytä, että näiden suorien jokainen pistekin kuvautuisi itselleen.) Keskeisollineaatioita on kahta tyyppiä. Elaatiot ovat keskeiskollinaatioita, joiden keskus sijaitsee akselilla, ja homologiat sellaisia, joiden keskus ei ole akselilla. Keskeiskollinaation määräävät yksikäsitteisesti keskus, akseli, yksi piste ja sen kuvapiste.


title: Homografia

text: Keskeiskollineaatio on homogragia, joka määrittelee ("n"+1) × ("n"+1) -matriisi ("homografiamatriisi"), jolla on "n"-ulotteinen ominaisavaruus. Se on homologia, jos matriisilla on toinenkin ominaisarvo, jolloin se on diagonalisoituva. Se on elaatio, jos kaikki ominaisarvot ovat yhtä suuret eikä matriisi ole diagonalisoituva.


title: Homografia

text: Keskeiskollineaatioihin liittyvä geometrinen mielikuva on helpoin hahmottaa projektiivisen tason tapauksessa. Jos on annettu keskeiskollineaatio a, tarkastellaan suoraa formula_7, joka ei kulje keskuksen "O" kautta, ja suoraa formula_8, jolle a sen kuvaa. Jos asetetaan formula_9, a on jokin "R":n kautta kulkeva suora "M". Jokaisen suoralla formula_7 oleva piste kuvautuu "OA":n ja formula_11:n leikkauspisteeseen. Jos piste "B" ei ole suoralla formula_7, sen kuvapiste saadaan seuraavasti: jos formula_13, niin formula_14


title: Homografia

text: Vaikka kahden keskeiskollineaation yhdistetty kuvaus on edelleen homografia, se ei yleensä ole keskeiskollinaatio. Itse asiassa jokainen homografia saadaan yhdistettynä kuvauksesta äärellisestä määrästä keskeiskollinaatioita. Synteettisessä geometriassa tätä ominaisuutta, joka on osa projektiivisen geometrian peruslauseesta, pidetään homografian määritelmänä.


title: Homografia

text: Homografioiden lisäksi on muitakin kollineaatioita. Erityisesti minkä tahansa kunnan "F" jokainen automorfismi s määrittelee kollineaation jokaiselle "F":n yli muodostetulle projektiiviselle avaruudelle; se muodostetaan soveltamalla kuvausta s kaikille tietyn pisteen homogeenisille koordinaateille. Näitä kollineaatioita sanotaan automorfisiksi kollineaatioiksi.


title: Homografia

text: Projektiivisen geometrian peruslause käsittää seuraavat kolme väitettä:Jos projektiiviset avaruudet määritellään aksioomien avulla, kuten synteettisessä geometriassa tehdään, lauseen kolmas osa on pelkkä määritelmä. Jos projektiiviset avaruudet sen sijaan määritellään lineaarialgebrallisesti, lauseen ensimmäinen osa seuraa suoraan määritelmästä.


title: Homografia

text: Koska jokaisella homografialla on käänteiskuvaus ja homografioiden yhdistetty kuvaus on myös homografia, annetun projektiivisen avaruuden homografiat muodostavat ryhmän. Esimerkiksi Möbiuksen ryhmä on kompleksisen projektiivisen suoran homografiaryhmä. Homografiaryhmiä sanotaan myös projektiivisiksi lineaarisiksi ryhmiksi.


title: Homografia

text: Koska kaikki saman kunnan yli muodostetut yhtä moniulotteiset homografiat ovat isomorfisia, on samoin niiden homografiaryhmien laita. Niitä voidaan sen vuoksi käsitellä yhtenä ryhmänä, joka vaikuttaa eri avaruuksissa, ja niiden merkinnässä onkin mukana vain ulottuvuus, ei mikään tietty projektiivinen avaruus.


title: Homografia

text: Kunnan "F" yli muodostetun "n"-ulotteisen projektiivisen avaruuden homografiaryhmälle käytetään merkintää PGL("n" + 1, "F"). Edellä esitetystä homografian määritelmästä seuraa, että PGL("n" + 1, "F") voidaan käsittää myös tekijäryhmäksi GL("n" + 1, "F") / "F""I", missä GL("n" + 1, "F") on kääntyvien matriisien yleinen lineaarinen ryhmä ja "F""I" on "F":n muiden kuin nolla-alkion ja ("n" + 1) × ("n" + 1) -yksikkömatriisin tulojen muodostama ryhmä.


title: Homografia

text: Kun "F" on Galois'n kunta GF("q"), homografiaryhmälle käytetään merkintää . Esimerkiksi PGL(2,7) vaikuttaa kahdeksaan pisteeseen äärellisen kunnan GF(7) yli muodostetun projektiivisella suoralla, kun taas PGL(2,4), joka on isomorfisen alternoivan ryhmän A kanssa, on viisipisteisen projektiivisen suoran homografiaryhmä.


title: Homografia

text: Homografiateorian kannalta on oleellista, että homografiassa neljän samalla suoralla olevan pisteen kaksoissuhde säilyy.


title: Homografia

text: Jos kunnan "F" yli muodostetulta suoralta valitaan kolme pistettä, "a", "b", ja "c", on olemassa yksi ja vain yksi sellainen homografia "h" tältä suoralta joukkoon "F" ∪ {∞}, että "h"("a") = ∞, "h"("b") = 0 ja "h"("c") = 1. Jos samalta suoralta valitaan neljäs piste, pisteiden "a", "b", "c" ja "d" kaksoissuhde, jota merkitään ["a","b"; "c","d"], määritellään pisteen "d" kuvapisteeksi "h"("d") kuvauksessa "h". Toisin sanoen jos "d":llä on homogeeniset koordinaatit ["k" : 1] pisteiden "a", "b" ja "c" muodostamassa projektiivisen avaruuden kannassa, niin ["a", "b"; "c","d"] = "k".


title: Kansallinen mediatutkimus

text: Kansallinen Mediatutkimus KMT on printtimedia-alan yhdessä toteuttama tutkimuskokonaisuus, jossa selvitetään sanoma- ja aikakauslehtien lukijamääriä sekä lukijakunnan rakennetta ja lukutapoja. Lisäksi KMT:ssä kerätään tietoa myös yleisestä median käytöstä, kuluttamisesta, asenteista, harrastuksista sekä kiinnostuksenkohteista. Tutkimuksen omistaa MediaAuditFinland ja tiedonkeruun toteuttaa TNS Gallup Oy. KMT:ssa on kaksi pääosiota: KMT Lukija ja KMT Kuluttaja.


title: Kansallinen mediatutkimus

text: KMT Lukijassa kerätään puhelinhaastattelujen avulla valtakunnallisten ja alueellisten lehtien lukemistietoja sekä perustietoja vastaajista. Puhelinhaastatteluja tehdään vuosittain noin 24 000 kappaletta. Lukijatiedot raportoidaan kaksi kertaa vuodessa, helmi- ja syyskuussa.


title: Kansallinen mediatutkimus

text: KMT Kuluttajassa selvitetään mm. vastaajien käyttämiä aikakaus- ja sanomalehtien lukukanavia, eri tiedotusvälineiden seuraamista, netin käyttötarkoituksia, kiinnostuksen kohteita ja harrastuksia sekä kuluttamista ja yleistä median käyttöä. KMT Kuluttajassa tiedonkeruu tapahtuu puhelinhaastatteluihin liittyvällä nettikyselyllä, johon vastaa vuosittain noin 9 000 henkilöä. Kyselylomake on räätälöity kullekin vastaajalle puhelinhaastattelussa saatujen tietojen perusteella.


title: Kansallinen mediatutkimus

text: Kansallista Mediatutkimusta on tehty vuodesta 1972. Nykyisin KMT tuottaa viralliset lukijamäärät noin 200 lehdelle ja niiden digijulkaisulle. KMT-organisaatiossa ovat mukana sanomalehtien, aikakauslehtien, mainostoimistojen ja mainostajien edustajat.


title: I predoni della steppa

text: I predoni della steppa (”Aron rosvot”) on vuonna 1964 valmistunut italialainen seikkailuelokuva. Tyylilajiltaan itämaisaiheista peplumia edustavan elokuvan on ohjannut Tanio Boccia alias Amerigo Anton. Sen sankaria esittää Adriano Bellini alias Kirk Morris.


title: I predoni della steppa

text: Tšingis-kaanin jälkeläinen Sandar sieppaa Yesen-kaanin tyttären Samiran, joka on luvattu pahan Althan-kaanin morsiameksi. Nuoret rakastuvat toisiinsa ja Sandar palauttaa Samiran isälleen. Samira lähetetään Althanille, joka hyökkää Yesenin valtakuntaan. Sandar lyö Althanin kaksintaistelussa, rakastavaiset saavat toisensa ja sankari perii kuolevan Yesen-kaanin valtakunnan.


title: I predoni della steppa

text: "I predoni della steppa" on kuvattu Technicolor-väreissä ja Techniscope-laajakangastekniikalla Cinecittàn studioilla Roomassa. Tuottaja Luigi Rovere ja ohjaaja Tanio Boccia tekivät Adriano Bellinin kanssa samaan aikaan ja samoissa lavasteissa myös kolme muuta elokuvaa, "Maciste alla corte dello zar", "La valle dell’eco tonante" ja "Il dominatore del deserto".


title: I predoni della steppa

text: Elokuva on vaatimattomasti toteutettu yksinkertainen, mutta melko viihdyttävä rutiiniseikkailu. Se on saatavilla hyvälaatuisena ranskalaisena DVD:nä.


title: Pekka Laine (yritysjohtaja)

text: Pekka Laine (s. 22. lokakuuta 1937 Helsinki) on suomalainen entinen yritysjohtaja. Työskenneltyään Suomen paperiteollisuuden viennin edistäjänä Puolassa ja Saksassa hän siirtyi Valkeakoskelle Yhtyneitten Paperitehtaitten Paperituotteen johtajaksi ja jatkoi Tervasaaren johtajana. Tätä kautta seurasi Askon uuden yhtiön, Uponorin perustaminen. Seuraava suuri saneerauskohde oli Tervakoski. Yritysjohtajan uransa Laine päätti Wärtsilässä ollen ensin Wärtsilän Meriteollisuuden toimitusjohtaja ja sitten Wärtsilän konsernijohtaja. Toisen mittavan uran Pekka Laine on tehnyt vapaaehtoistoiminnassa vesiensuojelijana Hauhon reitillä ja Kukkialla sekä Muistiliiton kehittäjänä.


title: Nokia N1

text: Nokia N1 on Nokian ensimmäinen Android-pohjainen taulutietokone, jonka se julkisti 18. marraskuuta 2014 Slush-tapahtumassa.


title: Nokia N1

text: Laitteen käyttöjärjestelmänä toimii Android 5.0 Lollipop. Siinä on erikoisuutena Z Launcher -toiminto, jolla käyttäjä voi etsiä laitteen sovelluksia piirtämällä näytölle kirjaimen tai muun symbolin. Z Launcher tuli myöhemmin saataville muihinkin Android-laitteisiin.


title: Nokia N1

text: Laitteen tullessa ennakkotilaukseen Kiinassa tammikuun 2015 alussa sen ensimmäinen 20 000 kappaleen kokoinen valmistuserä myytiin loppuun muutamassa minuutissa. Tabletin hinta oli 257 Yhdysvaltain dollaria. Viikon kuluttua ensimmäisestä tuli myyntiin toinen erä, joka sekin myytiin nopeasti.


title: Ralph Perry

text: Ralph Perry-nimisiä henkilöitä:


title: Luciano Posillipo

text: Luciano Posillipo on suomalainen jalkapallovalmentaja, joka valmentaa FC Hongan naisten liigajoukkuetta.


title: Luciano Posillipo

text: Posillipo on toiminut kausilla 2011 ja 2012 FC Hongan Veikkausliiga-joukkueen fysioterapeuttina ja fyysisenä valmentajana. Kausilla 2013 ja 2014 Posillipo toimi Timo Lounion apuvalmentajana FC Hongan naisten liigajoukkueessa.


title: Ralph Barton Perry

text: Ralph Barton Perry (3. heinäkuuta 1876 Poultney, Vermont – 22. tammikuuta 1957 Boston, Massachusetts) oli yhdysvaltalainen filosofi. Hän opiskeli Princetonin yliopistossa (Barchelor of Arts 1896) ja Harvardin yliopistossa (Master of Arts 1897, filosofian tohtori 1899), missä opetettuaan filosofiaa kolme vuotta Williams Collegessa ja Smith Collegessa hän oli opettaja vuosina 1902–1905, assistant professor vuosina 1905–1913, professori vuosina 1913–1930 ja Edgard Pierce filosofian professori vuosina 1930–1946. Hän oli American Philosophical Associationin itäisen divisioonan presidentti vuosina 1920–1921.


title: Ralph Barton Perry

text: Perryn ollessa William Jamesin oppilaana Perrystä tuli yksi uuden realismin liikkeen johtajista. Perry toimitti Jamesin teoksen Essays in Radical Empiricism. Hän kiisteli valöörin naturalistisesta teoriasta ja havainnon ja tiedon uudesta realistisesta teoriasta. Perry kirjoitti William Jamesin elämäkerran. Siitä Perry sai Pulitzer Prize for Biography or Autobiography -palkinnon. Hän jatkoi luonnollisen tiedon lähestymisensä uudistamista. Amerikan uusrealistifilosofien ryhmän aktiivijäsenenä Perry täsmensi uuden realismin ohjelmaa vuoden 1910 tienoilla. Hän ajatteli poikkeavasti moraalisesta ja hengellisestä ontologiasta ja kääntyi pettymyksen filosofiaan. Hän oli militanttidemokratian puolustaja. "Puritanism and Democracy" on kuuluisa sota-ajan pyrkimys sovitella kaksi modernin Amerikan syntylähdettä. Vuodesta 1946 lähtien hän piti Glasgowssa Gifford-luentoja nimellä "Realms of Value".


title: Ralph Barton Perry

text: Hän meni naimisiin Rachel Berensonin kanssa. He asuivat Cambridgessä. Heidän poikansa oli Edward Barton Perry (syntynyt 1906). Hän meni vuonna 1932 naimisiin Harriet Armington Seelyen kanssa, joka oli lääkäri, kirurgi Dr. Walker Clarke Seelye of Worcesterin ja Annie Ide Barrows Seelyen tytär.


title: Kolupuu

text: Kolupuu on Suomessa kehitetty puumateriaali lentokoneiden potkureita varten.


title: Kolupuu

text:
Kolupuu, eli koivuvaneriviilupuu oli Valtion lentokonetehtaan 1930-luvulla kehittämä materiaali, jonka sopivuus oli erinomainen suurta kestävyyttä vaativiin lentokoneiden potkureihin. Kolupuu valmistettiin kuumalaminoimis-menetelmällä, jossa materiaalina on koivu 70 % ja loput 30 % bakeliitin sukuista ainetta. Potkurien materiaali valmistettiin koivuviilusta, jonka paksuus oli 0,3 mm. Joka kymmenes viilu oli poikittaissuuntainen. Viilujen välissä oli kaksinkertainen Tego-filmiliima, joka puristettiin 115 asteen lämpötilassa paineella 25 kp/cm2.
Kolupuuta käytettiin toisen maailmansodan aikana korvaamaan vaikeasti hankittavia metallipotkureita. Sodan jälkeen varastoissa olevista kolupuista tehtiin laskutikkuja, kun potkurien tarve sodan päättymisen takia väheni ja korvaavaa tuotetta etsittiin puuvarastoille. Myös eräs lentokonetehtaan puuseppä valmisti materiaalista Kolu-nimisiä jääkiekkomailoja.


title: Kolupuu

text: Edward Wegelius toimi Valtion Lentokonetehtaan materiaalikoelaitoksen johtajana 1929–1939. Hän osallistui merkittävällä panoksella kolupuun kehittämiseen.


title: Sergio Lozano

text: Sergio Lozano Martínez (s. 9. marraskuuta 1988 Madrid) on espanjalainen futsalpelaaja, joka edustaa Espanjan liigassa pelaavaa FC Barcelona Futsalia. Lozanon pelipaikka on laitapelaaja eli ala ja hän kuuluu myös Espanjan futsalmaajoukkueeseen.


title: Sergio Lozano

text: Lozano voitti vuonna 2012 EM-kultaa ja vuonna 2014 EM-pronssia. Vuoden 2012 MM-kisoissa Lozano voitti Espanjan kanssa hopeaa. Hänet valittiin maailman parhaaksi futsalpelaajaksi vuonna 2013. Seuratasolla vuodesta 2011 Barcelonaa edustanut Lozano on voittanut UEFA Futsal Cupin sekä Espanjan futsal-liigan.


title: Amarelle

text: Ramiro Figueiras Amarelle (tunnetaan paremmin nimellä Amarelle; s. 17. joulukuuta 1977 Ponteceso, Galicia) on uransa jo päättänyt espanjalainen beachfutispelaaja. Hän pelasi Espanjan beachfutismaajoukkueessa, jossa hän voitti kaksi MM-hopeaa ja yhden pronssin. Lisäksi vuosien 2003 ja 2008 MM-kisoissa hänet valittiin kisojen parhaaksi pelaajaksi. Maajoukkueessa Amarelle voitti myös viidesti Euroliigan ja kahdesti Eurocupin. Seuratasolla Amarelle edusti muun muassa italialaista Milano Beach Socceria ja FC Barcelonaa. Milanossa hän voitti kahdesti "scudetton" eli Italian mestaruuden. 182 senttimetriä pitkä Amarelle pelasi hyökkääjän pelipaikalla. Nuorena hän pelasi myös jalkapalloa Deportivo La Coruñan nuorten joukkueessa. Amarelle lopetti uransa vuonna 2012 FC Barcelonassa.


title: Mattia Stefanelli

text: Mattia Stefanelli (s. 12. maaliskuuta 1993 San Marino) on sanmarinolainen jalkapalloilija, joka edustaa San Marino Calciota ja San Marinon jalkapallomaajoukkuetta. Oikeajalkaisen Stefanellin pelipaikka on hyökkääjä.


title: Mattia Stefanelli

text: Vuodet 2010-2012 Stefanelli edusti italialaista AC Cesenaa pelaamatta edustusjoukkueessa yhtään peliä. Hän oli myös lainalla Verucchiossa. Vuodet 2012-2014 hän pelasi FC Crotonessa. Sielläkään hän ei saanut peliaikaa ja vietti pääosan ajastaan lainalla alasarjoissa, kunnes vuonna 2014 Stefanelli siirtyi San Marino Calcioon kotimaahansa.


title: Mattia Stefanelli

text: San Marinon nuorten maajoukkueita edustanut Stefanelli debytoi San Marinon jalkapallomaajoukkueessa syyskuussa 2014 Liettuaa vastaan. San Marino hävisi tuon pelin 0-2.


title: Beretta ARX 160

text: ARX-160 on italialaisen Pietro Beretta SpA:n valmistama modulaarinen rynnäkkökivääri. Se on kehitetty osana Italian asevoimien "Tulevaisuuden sotilas"-ohjelmaa (). Rynnäkkökiväärin kehitysohjelma käynnistettiin vuonna 2008. Se voidaan varustaa 40 mm GLX-160-kiväärikranaatinheittimellä.


title: Beretta ARX 160

text: Ase on ollut tarjolla Suomen puolustusvoimien 7,62 Rk 62 korvaajaksi. Beretta on ehdottanut Suomelle yhteisvalmistusta Sakon kanssa.


title: Lorenzo Tehau

text: Lorenzo Tehau (s. 10. huhtikuuta 1989 Tahiti) on tahitilainen jalkapalloilija, joka edustaa maansa pääsarjassa pelaavaa AS Tefanaa. Pelipaikaltaan Tehau on hyökkäävä keskikenttä. Hän pelaa myös Tahitin jalkapallomaajoukkueessa, jossa pelaavat myös hänen kaksoisveljensä Alvin Tehau, isoveljensä Jonathan Tehau ja serkkunsa Teaonui Tehau.


title: Lorenzo Tehau

text: Tehau on edustanut koko uransa ajan eli vuodesta 2009 alkaen AS Tefanaa. Hän on voittanut Tahitin liigan ja cupin vuosina 2010 ja 2011 sekä ollut OFC Champions Leaguessa toinen vuonna 2012.


title: Lorenzo Tehau

text: Tahitin jalkapallomaajoukkueessa Tehau debytoi vuonna 2010. Hän oli joukkueen paras maalintekijä viidellä maalillaan vuoden 2012 Oseanian-mestaruuskisoissa, jotka Tahiti voitti saaden paikan seuraavan vuoden Maanosaliittojen cupiin. Oseanian mestaruuskisoissa Tehau teki neljä maalia Samoan verkkoon. Maanosaliittojen cupissa Tehau oli kentällä kahdessa ottelussa. Ottelussa Uruguayta vastaan hän oli aloituskokoonpanossa. Tahiti hävisi kaikki pelinsä murskalukemin.


title: Jegor Šaikov

text: Jegor Šaikov (; s. 20. kesäkuuta 1980 Moskova, Neuvostoliitto) on venäläinen beachfutispelaaja, joka edustaa Lokomotiv Moskovaa ja vuodesta 2005 myös Venäjän beachfutismaajoukkuetta. Šaikov on 185 senttimetriä pitkä.


title: Jegor Šaikov

text: Hän on kaksinkertainen maailmanmestari vuosilta 2011 ja 2013 sekä MM-pronssimitalisti vuodelta 2015. Maajoukkueessa Šaikov on saavuttanut myös kolme Euroliigan voittoa, kaksi Eurocupin voittoa sekä kultaa Euroopan kisoista 2015. Hän on pelannut koko vuonna 2000 alkaneen seurajoukkueuransa Venäjällä. Šaikov on viisinkertainen Venäjän liiga- ja cupvoittaja. Hän on voittanut myös Euro Winners Cupin vuonna 2013. Šaikov on osallistunut kuusiin MM-kisoihin.


title: Allinna

text: Allinna on Riihimäellä ydinkeskustassa sijaitseva kulttuurihistoriallisesti arvokas rakennus, joka valmistui 1919 ja edustaa tanskalaista kartanotyyliä. Sen omistaa Riihimäen kaupunki, ja siinä on toiminut muun muassa Suomen lasimuseo, musiikkiopisto ja ravintola.


title: Allinna

text: Allinnan rakennutti kauppalanjohtaja Anders Rudolf Gestrin (1874–1947) asunnokseen vuonna 1919 arkkitehti Oiva Kallion suunnitelmien mukaan. Talouslama ajoi Gestrinin konkurssiin, ja hän myi talon veturinkuljettaja Hakolalle, joka perusti siihen hotelliravintolan. Vuonna 1959 rakennus siirtyi Riihimäen kaupungin omistukseen.


title: Allinna

text: Kaupunki on myymässä rakennusta, mutta marraskuussa 2014 asia on yhä kesken. Allinnaa on sanottu Riihimäen kauneimmaksi rakennukseksi


title: Runar Idefelt

text: Runar Gustaf Johannes Idefelt (4. tammikuuta 1892 Helsinki – 18. heinäkuuta 1951 Helsinki) oli suomalainen näyttelijä. Hänen alaansa olivat lähinnä koomilliset roolit opereteissa sekä ensirakastajan tehtävät.


title: Runar Idefelt

text: Runar Idefeltin vanhemmat olivat puutarhuri Gösta Idefelt ja Maria Green. Idefelt työskenteli apteekkialalla ennen taiteilijan uraansa, jonka hän aloitti Turun Casino-operetissa vuonna 1914. Hän näytteli muun muassa Apollo-operetissa Helsingissä, ennen kuin liittyi Viipurin Näyttämöön vuonna 1919. Lisäksi hän kuului Evert Suonion ja Aino Haverisen operettikiertueisiin.


title: Runar Idefelt

text: Idefeltin operettirooleja olivat muun muassa Danilo (kappaleessa "Iloinen leski"), Edvin ("Mustalaisruhtinatar") ja Radjami ("Bajadeeri"). Hänellä oli myös useita puhenäytelmätehtäviä, kuten Sakeri ("Nummisuutarit") sekä Simeoni ja Kissalan Aapeli ("Seitsemän veljestä"). Idelfeltin taiteelliseen alaan kuuluivat myös oopperaosat ja laulunäytelmät.


title: Runar Idefelt

text: Idefelt näytteli sivuosia kahdessa elokuvassa: "Kajastus" (1930) ja "Aatamin puvussa... ja vähän Eevankin" (1931).


title: Runar Idefelt

text: Runar Idefeltin ensimmäinen puoliso vuodesta 1919 oli Maria (Maija) Idefelt (ent. Penttinen, o.s. Pukero). Sisar Benedicta Idefelt oli heidän tyttärensä. Toinen puoliso oli 1930-luvulla Maria Idefelt (o.s. Demajeff).


title: Riihimäen linja-autoasema

text: Riihimäen linja-autoasema on kulttuurihistoriallisesti arvokas rakennus. Se oli pitkään purku-uhan alla, kun tekninen lautakunta halusi sen purkaa, mutta marraskuussa 2014 kaupunginhallitus päätti ettei sitä pureta. Tekninne lautakunta ajoi kaavamuutosta, jolla suojelupäätös olisi purettu. Suojelun tarpeellisuudesta ovat samaa mieltä myös korkein hallinto-oikeus, Museovirasto ja Hämeen ELY-keskus. Linja-autoasema on valmistunut vuonna 1956. Sen on suunnitellut professori Martti Jaatinen.


title: Riihimäen linja-autoasema

text: Riihimäellä syntyi kansanliike Pro Linja-autoasema puolustamaan rakennuksen säilyttämistä. Tekninen lautakunta kaavaili paikalle pysäköintialuetta paikalle suunnitelluille asuinrakennuksille.


title: Áno Sýros

text: Áno Sýros () on Kreikan kylä sekä samanniminen Sýros-Ermoúpolin kunnan kunnallisyksikkö (Δημοτική Ενότητα Άνω Σύρου, "Dimotikí Enótita Áno Sýrou") ja entinen itsenäinen kunta. Se sijaitsee Sýroksen alueyksikössä Etelä-Egean saarten alueella. Koko kunnallisyksikön väkiluku on 3 877 ja varsinaisen Áno Sýroksen kylän väkiluku 862 (vuonna 2011).


title: Áno Sýros

text: Áno Sýroksen, ”Ylemmän Sýroksen”, kylä sijaitsee Sýroksen saaren itäosassa ylärinteessä aivan Ermoúpolin kaupungin luoteispuolella. Áno Sýroksen kunnallisyksikkö käsittää Sýroksen saaren pohjoisosan sekä sen luoteispuolella sijaitsevan asumattoman Gyároksen saaren. Áno Sýros oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Sýros-Ermoúpolin kunnaksi yhdessä Ermoúpolin ja Poseidonían kanssa, jolloin se muuttui uuden kunnan kunnallisyksiköksi.


title: Áno Sýros

text: Áno Sýroksen kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Poseidonía

text: Poseidonía (; myös "Posidonía") on Kreikan kylä sekä samanniminen Sýros-Ermoúpolin kunnan kunnallisyksikkö (Δημοτική Ενότητα Ποσειδωνίας, "Dimotikí Enótita Poseidonías") ja entinen itsenäinen kunta. Se sijaitsee Sýroksen saarella, Sýroksen alueyksikössä Etelä-Egean saarten alueella. Koko kunnallisyksikön väkiluku on 3 893 ja varsinaisen Poseidonían kylän väkiluku 760 (vuonna 2011).


title: Poseidonía

text: Poseidonían kylä sijaitsee Sýroksen saaren lounaisrannikolla noin 13 kilometriä saaren pääkaupungista Ermoúpolista. Kunnallisyksikkö käsittää saaren koko eteläosan. Poseidonía oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Sýros-Ermoúpolin kunnaksi yhdessä Áno Sýroksen ja Ermoúpolin kanssa, jolloin se muuttui uuden kunnan kunnallisyksiköksi. Kunnallisyksikön suurin asutus on Várin kylä.


title: Poseidonía

text: Poseidonían kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Summer (kappale)

text: Summer on skotlantilaisen laulaja-lauluntekijän Calvin Harrisin kappale, joka julkaistiin 14. maaliskuuta 2014 hänen neljännen studioalbuminsa, Motionin, toisena singlenä. Kappaleen musiikkivideo julkaistiin 6. huhtikuuta 2014, ja sen ohjasi Emil Nava.


title: Summer (kappale)

text: Kuten "Summeria" edeltäneen "Feel So Close" -kappaleen kohdalla, myös tällä kappaleella Harris laulaa – tavoistaan poiketen. Kappale debytoi Britannian singlelistan ensimmäisellä sijalla, joten se oli Harrisin kuudes Britannian singlelistan kärjen saavuttanut kappale. "Summer" oli myynyt heinäkuussa 2014 yli miljoona kopiota ja se on saavuttanut "Billboard Hot 100"-listan seitsemännen sijan, mikä teki siitä hänen toisen kymmenen parhaan joukkoon yltäneen singlensä pääartistina sekä kokonaisuudessaan kolmannen. Kappale on mukana "Just Dance 2015" -pelissä.


title: Mánna

text: Mánna () on Kreikan kylä, joka sijaitsee Sýroksen saarella ja kuuluu Sýros-Ermoúpolin kuntaan, Sýroksen alueyksikköön ja Etelä-Egean saarten alueeseen. Se kuului aiemmin Ermoúpolin kuntaan ja vuodesta 2011 lähtien Sýros-Ermoúpolin kunnan Ermoúpolin kunnallisyksikköön. Kylän väkiluku on 958 (vuonna 2011).


title: Mánna

text: Mánnan kylä sijaitsee Sýroksen saaren itäosassa pari kilometriä saaren pääkaupunki Ermoúpolista etelään ja Sýroksen lentoaseman länsipuolella. Nykyisin se on käytännössä Ermoúpolin esikaupunkialuetta. Mánna muodostaa laajemman kyläyhdyskunnan (Δημοτική Κοινότητα Μάννα, "Dimotikí Koinótita Mánna"), johon kuuluvat varsinaisen Mánnan kylän lisäksi Áno Mánna, Azólimnos ja Tálanta. Koko yhdyskunnan väkiluku on 2 330.


title: Vári (Sýros)

text: Vári () on Kreikan kylä, joka sijaitsee Sýroksen saarella ja kuuluu Sýros-Ermoúpolin kuntaan, Sýroksen alueyksikköön ja Etelä-Egean saarten alueeseen. Se kuului aiemmin Poseidonían kuntaan ja vuodesta 2011 lähtien Sýros-Ermoúpolin kunnan Poseidonían kunnallisyksikköön. Kylän väkiluku on 1 584 (vuonna 2011).


title: Vári (Sýros)

text: Várin kylä sijaitsee Sýroksen kaakkoisrannikolla noin kuusi kilometriä saaren pääkaupungista Ermoúpolista etelään. Kylä on saaren toiseksi suurin asutus Ermoúpolin jälkeen. Vári muodostaa laajemman kyläyhdyskunnan (Δημοτική Κοινότητα Βάρης, "Dimotikí Koinótita Váris"), johon kuuluvat varsinaisen Várin kylän lisäksi Áspro, Azólimnos, Mégas Gialós ja Náta. Koko yhdyskunnan väkiluku on 2 027.


title: Beat on My Drum

text: Beat on My Drum on italialaismuusikko Gabry Ponten kappale. Se julkaistiin 8. toukokuuta 2012. Kappale sisältää vokaaleja yhdysvaltalaisräppäri-tuottaja Pitbullilta sekä poplaulaja-lauluntekijä Sophia Del Carmenilta.


title: Beat on My Drum

text:
Digital download
CD single
Remixes - EP


title: Kylmänveden koralli

text: Kylmänveden koralli ("syvänmeren", "syvänveden") on nimitys koralleista, jotka kasvavat tyypillisesti syvällä ja kylmässä meressä, 200–1000 metrin syvyydessä 4–13-asteisessa vedessä.


title: Kylmänveden koralli

text: Kylmillä merialueilla elävät korallit ovat aiemmin uskottua laajemmalle levinneitä ja niitä on löytynyt viime vuosikymmeninä uusilta alueilta.


title: Kylmänveden koralli

text: Kylmänveden koralleja löydetään normaalisti 200–1000 metrin syvyydestä 4–13-asteisesta vedestä. Matalimmillaan koralleja on löydetty 40 metristä ja syvimmillään 6300 metristä. Vuoteen 2004 mennessä kylmänveden koralleja oli löydetty yli 40 valtion aluevesiltä, Atlantista, Tyynestämerestä, Intian valtamerestä ja Välimerestä. Kylmänveden koralleja ei tunnetta yhtä hyvin kuin lämpimien merialueiden koralleja.


title: Kylmänveden koralli

text: Vuonna 2002 Pohjois-Norjasta Lofoottien saariryhmän lounaispuolelta löydetty Røstrevet on suurin kylmänveden koralli. Røstrevet on myös suurin silmäkoralliriutta.


title: Kylmänveden koralli

text: Kylmänveden korallien kasvu on hidasta ja useat riutat ovat tuhansia vuosia vanhoja. Lämpimien merialueiden koralleihin verrattuna kasvuvauhti on kymmeneosa pienempi. Korallit kasvattavat kolmiulotteisia pitsirakennelmia.


title: Kylmänveden koralli

text: Useat korallien lähellä esiintyvät kalalajit myös kasvavat hitaasti ja lisääntyvät harvemmin kuin matalampien vesien kalat. Koralleilta on löytynyt myös simpukka- ja etanalajeja, joiden luultiin hävinneen jo miljoonia vuosia sitten.


title: Kylmänveden koralli

text: Kylmänveden korallien suurimpana uhkana pidetään pohjatroolausta. Myös öljyn- ja kaasunporaus, jätteiden läjittäminen mereen ja meren pohjan kaapelit vahingoittavat koralleja.


title: Kylmänveden koralli

text: Pohjatroolauksen takia Itä-Atlantin koralliriutoista osa on tuhounut ja suurin osa jäljelle jääneistä vahingoittunut. Kansainväliset ympäristöjärjestöt ovat vaatineet kieltämään pohjatroolauksen valtamerillä. 2000-luvun alussa osa valtioista, kuten Norja, Irlanti, Britannia ja Yhdysvallat ovat alkaneet suojella kylmänveden koralleja kieltämällä esimerkiksi pohjatroolauksen niiden esiintymisalueella.


title: Nuoret vihaiset miehet

text: Nuoret vihaiset miehet on 1950-1960-luvun kirjailijasukupolvesta käytetty nimitys. Alkujaan se tarkoitti brittiläistä kirjailijaryhmää, joiden romaanien päähenkilöt suhtautuivat yhteiskuntaan kapinallisesti ja kriittisesti. Ilmaus on lähtöisin Leslie Allen Paulin omaelämäkerrasta "Angry young Man" (1951).


title: Nuoret vihaiset miehet

text: Ryhmään on alkujaan luettu näytelmäkirjailijat John Osborne ja Arnold Wesker sekä romaanikirjailijat Kingsley Amis, John Braine, John Wain ja Alan Sillitoe, jotka kuitenkin 1960-luvulla siirtyivät muun tyyppisiin aiheisiin.


title: Michel Kafando

text:
Michel Kafando (18. elokuuta 1942) on burkinalainen poliitikko. Hän oli maansa väliaikainen presidentti 18. marraskuuta 2014 alkaen tarkoituksenaan oli valmistella maa vuoden 2015 marraskuussa pidettäviin vapaisiin vaaleihin. Lisäksi hän toimi maansa ulkoministerinä. Hänen edeltäjänsä oli Isaac Zida.
Vaalit järjestettiin marraskuussa 2015 ja seuraaja aloiti kautensa 29. joulukuuta 2015.


title: Michel Kafando

text: Kafando syntyi Ouagadougoussa. Hän opiskeli Burkina Fason entisen siirtomaaisännän Ranskan eri yliopistoissa. Vuonna 1969 hän valmistui Bordeaux´n yliopiston oikeustieteellisestä tiedekunnasta ja jatkoi opintojaan Pariisin yliopiston valtiotieteellisessä tiedekunnassa, mistä valmistui vuonna 1972. Tohtorin tutkinnon hän suoritti Pariisin yliopistosta vuonna 1990.


title: Michel Kafando

text: Kafandolla on takanaan ura ulkoasiainhallinnossa sekä diplomaattina. Vuodet 1982–1983 hän toimi maansa ulkoministerinä. Hän ollut diplomaattina Kuubassa ja työskenteli maansa edustajana Yhdistyneissä kansakunnissa vuosina 1998–2011. Turvallisuusneuvoston puheenjohtajana hän on toiminut vuoden 2008 syyskuussa ja vuoden 2009 joulukuussa.


title: Michel Kafando

text: Heinäkuussa 2015 Kafandon välit kiristyivät sekä armeijan että pääministerinä toimivan Isaac Zidan kanssa. Hän erotti sekä Zidan että maan turvallisuusministerin ja ryhtyi itse hoitamaan myös näitä tehtäviä. Ulkoministerin tehtävistä Kafando luopui ja niitä hoitamaan nimitettiin Moussa Néblé.


title: Michel Kafando

text: 16. syyskuuta 2015 presidentin turvallisuuskaarti, joka oli syrjäytetyn Blaise Compaorén kannattajien miehittämä, syrjäytti Michel Kafandon. Uudeksi presidentiksi nousi Gilbert Diendéré. Vallankaappauksen yhteydessä Kafando pidätettiin.


title: Michel Kafando

text: Armeija ei kuitenkaan hyväksynyt presidentin turvallisuuskaartin tekemää vallankaappausta ja ECOWASin ja vallankaappaajien välisten neuvottelujen jälkeen Kafando palasi presidentiksi 23. syyskuuta 2015 juhlallisten seremonioiden jälkeen. Kafandon presidenttikausi päättyi 29. joulukuuta 2015, jolloin vapailla vaaleilla valittu Roch Marc Christian Kaboré vannoi virkavalansa.


title: Kansalaisfoorumi (Tšekki)

text: Kansalaisfoorumi (, OF) oli tšekkien Tšekkoslovakiassa samettivallankumouksen aikana 1989 perustama järjestö. Slovakiassa samanlainen järjestö oli Yleisö väkivaltaa vastaan (, VPN). Järjestön perustaja ja johtaja Václav Havel valittiin presidentiksi joulukuussa 1989.


title: Kansalaisfoorumi (Tšekki)

text: Maalis–huhtikuun 1990 vaaleissa OF sai 36 % äänistä ja 68 edustajainhuoneen paikkaa. Havelin presidentiksi valinnan jälkeen Jan Urban valittiin puheenjohtajaksi. Hän erosi ja puheenjohtajaksi tuli syksyllä 1990 Václav Klaus.


title: Kansalaisfoorumi (Tšekki)

text: Alkuvuodesta 1990 Klaus ilmoitti perustavansa Kansalaisdemokraattinen puolue -puolueen (Občanská demokratická strana), ohjelmanaan selkeämpi vapaan markkinatalouden ajaminen.


title: Kansalaisfoorumi (Tšekki)

text: Entinen ulkoministeri Jiří Dienstbier puolestaan perusti sille vastineeksi Kansalaisliike-puolueen (Občanské hnutí, nykyisin "Strana pro otevřenou společnost"). Puolueiden yhteistyö kariutui kesällä 1991. ODS voitti vuoden 1992 vaalit, kun tas OH jäi äänikynnyksen alle.


title: Carl Johan Andersson

text: Carl Johan Andersson tai englantilaisittain Charles John Andersson (5. maaliskuuta 1828 Norra Råda, Ruotsi – 6. heinäkuuta 1867 Namibia) oli ruotsalainen tutkimusmatkailija, metsästäjä, kauppias ja harrastelijaluonnontieteilijä. Hän teki tutkimusmatkoja erityisesti Afrikan lounaisosissa ja kirjoitti Ngamijärvestä ja Okavangojoesta. Hän kävi myös kauppaa alueella.


title: Carl Johan Andersson

text: Andersson syntyi Ruotsissa vuonna 1828. Hän oli tunnetun brittiläisen suurristanmetsästäjän Llewellyn Lloydin ja ruotsalaisen torpparin Brita Cajsa Andersdotter avioton lapsi. Lloyd muutti noin vuonna 1830 Vänersborg, johon nuori Carl Johan seurasi, kun hänen oli määrä aloittaa koulunkäyntinsä. Hänen isänsä opetti lisäksi hänelle eläintieteen perusteita.


title: Carl Johan Andersson

text: Andersson muutti vuonna 1849 Englantiin. Hän tutusti siellä Jäämeren kävijöihin ja metsästäjiin ja kiinnostui matkasta Islantiiin. Hän tutustui kuitenkin isänsä metsästyskaverin Hyde Parkerin kautta tutkimusmatkailija Francis Galtoniin, jonka mukana hän lähti luoteiseen Afrikkaan. Galtonin suunnitelmana oli päästä Ngamijärvelle, mutta tutkimusmatka epäonnistui. Galton palasi sen jälkeen Englantiin, mutta Andersson päätti silti jäädä Afrikkaan.


title: Carl Johan Andersson

text: Andersson vietti muutaman vuoden Kapkaupungissa ja valmisteli omaa tutkimusmatkaansa Ngamijärvelle, minkä hän saavutti vuonna 1853. Hän kirjoitti molemmista tutkimusmatkoista kirjan, joka julkaistiin Lontoossa 1856 ja käännettiin ruotsiksi ja saksaksi. Palattuaan Etelä-Afrikkaan Andersson teki tutkimusmatkan Okavangojoelle. Siitä matkasta julkaistiin kirja vuonna 1861.


title: Carl Johan Andersson

text: Andersson perusti 1860-luvun alussa kauppa-aseman Namibian keskiosiin, Otjimbingween. Hän liittoutui namojen kanssa suojellakseen liiketoimiaan alueella. Asema hiipui kuitenkin 1860-luvun puolivälissä. Seuraavaksi Andersson pyrki perustamaan kauppareitin Namibian pohjoisosista Portugalin Angolaan. Hän kuoli tutkimusmatkallaan lähellä Angolan rajaa vuonna 1867.


title: SV Darmstadt 98

text: SV Darmstadt 98 on saksalainen jalkapalloseura Darmstadtista, Hessenistä. Se perustettiin toukokuussa 1898.


title: SV Darmstadt 98

text: Kaudella 2018–2019 SV Darmstadtin edustusjoukkue pelaa Saksan toiseksi korkeimmalla sarjatasolla, 2. Bundesliigassa. Seura on historiansa aikana pelannut Bundesliigassa neljä pelikautta vuosina 1978–1979, 1981–1982 ja 2015–2017.


title: SV Darmstadt 98

text: Seuran lajivalikoimaan kuuluu nykyään jalkapallon lisäksi myös muun muassa yleisurheilu, koripallo ja pöytätennis.


title: Sulkutila

text: Sulkutila (myös stupor tai stuportila) on äärimmäinen vähäisen liikkumisen tila, jossa potilas on puhumaton ja liikkumaton eikä reagoi voimakkaisiin kivuliaisiin ärsykkeisiin. Sulkutilan piirteitä ovat reagoimattomuus, poissaolevuus ja jäykkyys. Sulkutila on voimakasta psykomotorista hidastuneisuutta. Sulkutiloja voi esiintyä (katatonisessa) skitsofreniassa ja psykoottisessa masennuksessa. Katatoninen sulkutila voi olla hengenvaarallinen, sillä pahimmassa tapauksessa potilas ei juo eikä syö. Katatonisen sulkutilan syytä ei tunneta.


title: Caproni Ca.135

text: Caproni Ca.135 "Bergamaschi" on italialainen keskiraskas kaksimoottorinen pommituskone. Konetyypistä kehiteltiin joitakin muunnelmia, kuten "Tipo Peru" ja "Tipo Spagna", joka viittasi Espanjaan. Espanjaan vietiin kuitenkin vain seitsemän konetta. Perun ohella tätä konetyyppiä käytti Italian ilmavoimat eli tuolloinen Regia Aeronautica. Caproni Ca.135:n merkittävin sotilaskäyttö tapahtui mahdollisesti Unkarissa. Arviolta sata Unkarin ilmavoimien tämän tyypin konetta osallistui operaatio Barbarossaan. Koneet taistelivat vuodesta 1941 eteläisillä ja keskisillä Neuvostoliiton vastaisilla rintamilla.


title: Caproni Ca.135

text: Konetyypin enimmäisnopeus oli 440 km/h. Sen kantama oli kevyellä (550 kg) pommilastilla noin 2 000 km. Puolustusaseistuksessa olivat 3 × 12,7 mm:n konekiväärit. Enimmäispommikuorma oli 1 600 kg. Piaggion (P.XI RC.40) tai Fiatin valmistamat (A.80 RC.41) tähtimoottorit olivat 1 000 hv:n tehoiset (746 kW) kukin päätyypissä P.XI. Viimeinen kehitysmuunnos konetyypistä oli varustettu Alfa Romeo 135 RC.32 "Tornado" -moottoreilla. Sen teho oli 1 400 hv (1 44 kW). Huippunopeus oli 480 km/h.


title: Prince Moulay Abdellah Stadion

text: Prince Moulay Abdellah Stadion on monikäyttöstadion, joka sijaitsee Marokon pääkaupungissa Rabatissa. Stadion otettiin käyttöön vuonna 1983 ja sen nykyinen yleisökapasiteetti on 52 000. Stadionilla pelataan pääosin jalkapalloa, mutta siellä voidaan myös järjestää yleisurheilukilpailuja.


title: Stade de Marrakech

text: Stade de Marrakech on monikäyttöstadion, joka sijaitsee Marrakechissä Marokossa. Stadion otettiin käyttöön 5. tammikuuta 2011 ja sen nykyinen kapasiteetti on 45 240. Se toimii jalkapalloseura Kawkab Marrakech kotikenttänä.


title: Louisianan kreolit

text: Louisianan kreolit ovat etninen ryhmä Yhdysvalloissa Louisianan ja Teksasin osavaltioissa. He ovat ranskalaisten, espanjalaisten ja afrikkalaistaustaisen väestön seka-avioliitoista syntyneiden jälkeläisiä. Merkittävä Louisianan kreolit muista afroamerikkalaisista erottava tekijä on ranskan kieli. Tarkemmin kreolit puhuvat ranskan kielen murretta cajunranskaa ja Louisianan kreolia. Louisianan kreoleja on noin neljä miljoonaa, joista noin 10 000 puhuu Louisianan kreolia Kreolinimitystä on aiemmin käytetty viittamaan myös nimenomaan ranskalais- ja espanjalaistaustaiseen valkoiseen väestöön.


title: Louisianan kreolit

text: Louisianan kreolit muodostuivat Meksikonlahden rannikkoalueella nykyisen Louisianan osavaltion alueella. 1900-luvulla heitä on muuttanut myös Teksasin puolelle. Yhdysvaltojen väestönlaskennoissa Louisianan kreoleja ei tunnusteta omana erillisenä ryhmänään. Historiallisesti heidät on laskettu "vapaiksi värillisiksi" ja mulateiksi. Noin kolmannes Louisianan ranskaa puhuvien piirikuntien väestöstä on mustia, mutta Louisianan ja Teksasin muilla alueilla on myös englantia puhuvia kreoleja, jotka katsovat kuuluvansa samaan yhteisöön.


title: Louisianan kreolit

text: Nimitystä kreoli käytettiin alun perin Ranskan Louisianan ranskalaisista ja espanjalaisista valkoisista siirtolaisista ja heidän jälkeläisistään. Nimitystä käytetään tässä merkityksessä osittain edelleen, mutta se on vakiintunut tarkoittamaan tarkemmin nimenomaan osittaisen afrikkalaisen taustan omaavia henkilöitä. Mustia tuotiin Louisianaan 1700-luvulta lähtien orjiksi Karibian alueelta sekä Länsi-Afrikasta etenkin Senegaljoen alueelta. 1800-luvulla orjia ja vapaita mustia tuli myös Haitista. Koska mustia oli muuhun väestöön verrattuna suhteellisen paljon ja koska espanjalaisten ja ranskalaisten suhtautuminen heihin oli liberaali, mustilla oli suuri vaikutus alueen kulttuuriin. Myös lait takasivat alueen mustille orjille enemmän oikeuksia kuin joillakin muilla alueilla. Valkoisten plantaasiomistajien ja heidän orjiensa seka-avioliitoista syntyneet muodostivat sittemmin eräänlaisen eliitin mustien keskuudessa ja osa heistä esimerkiksi omisti itse orjia.


title: Louisianan kreolit

text: Vapaamielisten lakien ja asenteiden takia vapaiden mustien määrä eteläisessä Louisianassa oli suurempi kuin missään muualla Etelävaltioissa ennen Yhdysvaltojen sisällissotaa. Sisällissodan jälkeen käyttöön otetut Jim Crow -lait loivat huomattavan eron kreolien ja valkoisen ranskaa puhuneen väestön eli cajunien välille. Nämä kaksi ryhmää olivat alun perin pitäneet toisiaan liittolaisina. Rasismin takia kreoleja muutti Kaliforniaan toisen maailmansodan jälkeen. Sittemmin kansalaisoikeusliikkeen poliittisten voittojen myötä 1950- ja 1960-luvuilla kiinnostus kreolien kulttuuriin on kasvanut heidän keskuudessaan.


title: Louisianan kreolit

text: Ranskan kieli oli historiallisesti olennainen osa kreolien identiteettiä, joka erotti heidät etelävaltioiden muusta mustasta väestöstä. Viime vuosina ranskan kielen asema etenkin nuoremman väestön keskuudessa on kuitenkin heikentynyt. Tarkemmin kreolit ovat puhuneet ranskan kielen murretta cajunranskaa. Murteen ominaispiirteisiin kuuluu yksinkertaistettu kielioppi ja jotkin edelleen käytössä olevat vanhat termit. Louisianan kreoli on puolestaan pidginkieli, joka on muodostunut ranskan kielestä, ja sen ääntämys on saanut vaikutteita afrikkalaisista kielistä. Se on käytössä Louisianan plantaasialueella ja sitä käyttää kielenään myös osa valkoisesta väestöstä.


title: Louisianan kreolit

text: Suurin osa Louisianan kreoleista on katolilaisia ja he muodostavat Yhdysvaltojen mustien keskuudessa suurimman yksittäisen katolisen yhteisön. Katolisella kirkolla on ollut merkittävä osa kreolien sosiaalisen ja kulttuurillisen yhtenäisyyden säilyttäjänä. Afrikkalaisten perinteisten uskontojen vaikutuksesta osa kreoleista harjoittaa myös voodoota.


title: Malesian intialaiset

text: Malesian intialaiset ovat Malesiassa asuvia intialaisia. He kuuluvat useampiin eri etnisiin ryhmiin, kuten tamileihin, malajalameihin, teluguihin ja punjabeihin. Tamilit muodostavat heistä suurimman yksittäisen ryhmän. Kielenään Malesian intialaiset puhuvat tamilia sekä muita intialaisia kieliä. Suurin osa heistä on hinduja. Vuoden 2010 väestönlaskennan mukaan intialaiset muodostivat 7,3 % Malesian väestöstä.